text:
Añanan anterior nos por a mira ku selebrashon di Fuikdag a bai hopi na òrdu i bishitantenan por a gosa di aktividat bon i sigur. Pa por sigui logra ku tur asuntu ta kana di forma organisá durante selebrashon di Fuikdag, ku por lo general ta wòrdu selebrá e promé djadumingu di Aña Nobo, outoridatnan kompetente, manera Polis, Warda Kosta, Inspekshon Marítimo, Kapitan di Haf, Servisio di Bombero, Douane, Servisio di Ambulans, Krus Kora, CITRO i representantenan di Santa Barbara Plantation, despues di a reuní ku Ministerio di Hustisia, kier a komunika lo siguiente.
Konforme tur anja di nobo, mirando ku e evento aki a alkansa un embragadura di tal magnitut ku e riesgonan mará na dje tambe a oumentá di forma konsiderabel, ku mester tene kuenta ku algun medidanan.
Algun di e medidanan tumá ta enserá entre otro ku:
A.) No ta duna pèrmit pa benta di alkohol;
B.) No ta duna pèrmit pa músika publiko riba vlὸt of pódium;
C.) Personanan ku a paga pa baha boto na pir di Caracasbaai, so lo por hasi uso di e “slipway”.
D.) Tur boto ku ta partisipá na e evento, aparte di nan dokumentonan, mester tin sufisiente vèst di salbabida abordo (konforme kantidat di pasahero abordo), además artefaktonan apropiá di señal, flùitetsetera; Lo tin kòntròl riba tur e rekistonan aki di boto dor di Haven en Veiligheid Inspectie i Warda Kosta.
E.) Ademas Servisio di Bombero ta efektúa kontrὸl pa loke ta sendementu di kandela abordo pa preparashon di Bar-B-Que;
F.) Despues di 5’or di atardi no ta permití pa sigui toka muzik;
G.) No ta permití pa despues di aktividat na Fuikdag pa bai mara na e pir di Santa Barbara Plantation.
Ta bon pa tene na kuenta ku e asuntu di hiba i trese hende tambe no ta keda permití mas; ku otro palabra hende ku tin nan propio boto so por yega Fuikbaai. E medida aki a bira nesesario, pasombra tur anja ta resulta ku hendenan ku tuma ‘kabe’i boto’ (left) ta keda pegá na Fuikbaai sin por yega Caracasbaai; konsekuentemente nan ta purba kana via tereno privá di Barbara Beach pa yega siudat. Tur esaki unikamente ta kontribuí na mas kaos i komo tal no ta keda tolera mas.
Lo bai tin kontrol di imigrashon riba botonan ku por tin ekstranhero na bordo. Tur Boto ku ta bin di otro pais di afó i bin bishita Kòrsou ta obliga di pasa imigrashon i Douane pa “klaar in”.
Ta bon pa un i tur tuma bon nota di e reglanan aki, pasombra outoridatnan ta bai aktuá ku man firme pa garantisá ku tin orden i seguridat durante selebrashon di Fuikdag.
Ministerio di Hustisia


c: text/html

text:
Geplaatst op 20 March 2020 dor di Ministerio Enseñansa, Siensia, Kultura & Deporte
WILLEMSTAD – Gobièrnu ta informá ku no tin skol den e siman di 23 pa 27 mart próksimo. Minister di Enseñansa, Siensia, Kultura & Deporte a tuma e desishon aki den konsulta ku direktivanan di skol i sindikato. E desishon ta relashoná ku e krísis di COVID-19 (Corona virus) i ta kuadra ku e medidanan di prekoushon pa asina limitá e riesgo di kontaminashon. Tur e Eksamen Sentral Práktiko “Centraal Praktijk Examen” ku lo a kuminsá dia 23 di mart ta keda posponé te otro aviso.
Gobièrnu huntu ku direktivanan di skol lo pèrkurá pa medidanan pa eliminá posibel retraso, kaminda esaki ta nesesario. Alabes ta animá tur mayor pa keda den kontakto telefóniko òf via mail ku skol pa tareanan i otro instrukshon pa e alumnonan.
E fecha ku e skolnan por habri bèk ta keda disidí despues i ta dependé di e desaroyonan i konsultashon ku e gruponan di interes.
Gobièrnu ta yama tur siudadano danki pa e komprenshon i koperashon di mayornan, alumnonan, skolnan, direktivanan di skol i sindikatonan den e tempu di krísis aki, i lo sigui informá pueblo debidamente.

robotstxt: allowed

filter: keep


text:
Pa Prome Minister proyectonan PPP ta bon si nan ta Placa Pa Papa
Scucha Prome Minister Evelyn Wever Croes sinta papia riba proyectonan di PPP manera hospital, Green Corridor, Watty Vos Boulevard y edificionan di MFA di ta e problema financiero di gobierno, ta muestra di un lider politico cu nunca a traha pa pueblo.
Parlamentario Arthur Dowers pa fraccion di AVP a mustra cu tanto e lider como su partido MEP, nunca a traha pa sirbi interes di pueblo di Aruba, ni den pasado ni aworaki, caminda e lema di cu e ‘hende ta cenral,’ ta simplemente un propaganda barata sin ningun nificacion.
“Ta increibel scucha Prome Minister di un pais, trata di bagatalisa proyectonan cu a wordo construi na interes general di e pais y di henter pueblo, cuestiona esakinan como si fuera nunca mester a traha nan.
Ta un lider cu su cabes no ta mucho bon, ta cuestiona un proyecto manera expansion y remodelacion di dr Horacio Oduber Hospital, ya cu aki pueblo ta compronde cu nunca mester a haci esaki.
Pa Prome Minister y su famia esaki lo no ta problema ya cu nan ta busca nan ayudo medico den exterior, mirando con nan a previlegia nan mes y famia ora cu nan ta den gobierno, cu otro palabra, pueblo no merece miho cuido medico.
Otro locura mas di Premier Evelyn ta ora cu e cuestiona construccion di edificionan di MFA den varios bario rond Aruba, cu segun concepto di su gobierno, nunca mester a wordo ehecuta, edificionan cu a alivia hopi molester di hendenan cu mester busca transporte pa bin den centro pa atende cu nan asuntonan.
Pa ilustra cu ki mentalidad gabinete Wever Croes ta funciona cune, por bisa cu parlamentario di POR, Howell a cuestiona te dia di awe di con no a construi un MFA na San Nicolas y a sigura cu esaki lo tin cu wordo construi pero den palabranan di su Prome Minister, lo no haci esaki ya cu e lo costa placa.
Green Corridor tabata un proyecto cu a pasa den 30 aña di planeamento, un proyecto cu sin duda tabata necesario pa alivia trafico entre Oranjestad y pariba di brug y cu awe ta mustra con efectivo esaki a bira.
Watty Vos Boulevard ta otro proyectonan cu no solamente a mehora infrastructura di nos isla pero a alivia tragico tambe den varios bario y cu a habri caminda pa desaroyonan economico, cual desaroyo bou di gabinete Waever Croes nunca lo prospera mirando e falta di capacidad pa traha pa pueblo.
Awor loke Prome Minister Evelyn Wever Croes no ta realisa of mas tanto ta pretende di lubida y kier pa pueblo lubida, ta cu su famia ta parti di e debe di pais Aruba ora cu a huur e edificio di un hotel den centro di Oranjestad cu no tabata apto y a huur un edificio na Tanki Flip prome cu esaki a caba di wordo construi.
Ta famia yega di Prome Minister tabata envolvi den e proyecto aki y por bisa cu famia mas yega na Evelyn a strica riba 20 miyon di florin y ningun momento el a interveni pa trata di anula e contrato di e hotel aki, apesar cu e no tabata wordo usa mas.
Oficina di Papa cu a gana miyones den pasado y actualmente ya cu e ta abogado preferi di gobierno di Prome Minister Wever Croes, stricando placa pa cosnan cu simplemente ta wordo inventa pa asina por cobra placa di pueblo.
Cu ki curashi e lider di MEP por bin papia awor di debe cu pueblo tin cu paga, sigur ora cu tur e inversionnan aki tabata na interes general di e pais y contrario na su gobierno tambe actual no na interes di amigo y famianan, di sponsor- y sostenedonan.
Pa colmo Prome Minister ta manda su cheerleadernan den Parlamento bin hunga mesun comedia aki den Parlamento buscando un forma pa tira santo den wowo di pueblo pa asina gabinete Wever Croes introduci mas medida dentro di poco.
Manera mi a bisa caba anteriormento, e momento ta yegando cu Prome Minister lo bay haya pueblo para dilanti di oficina di gobierno, pa busca su placa bek, pa busca beneficionan cu nan a perde bou di e gobierno sin gevoel aki,” Parlamentario Arthur Dowers a declara.


text:
Diamars atardi Aruba One Happy Island Lions a haci donacion di paketenan di cuminda y articulo di prome necesidad na famianan den necesidad. Esaki den cuadro pa cumpli cu un di e programa di Lions Club Internacional cual ta pa yuda combati hamber. Como organisacion nos kier contribui pa miembronan di comunidad tin acceso na alimentacion. E donacion aki a wordo entrega na e organisacion Oasis of Love kende a wordo representa pa Sra. Sheila Werleman. Na nan turno e organisacion lo entrega esakinan na esnan den necesidad cual mayoria ta personanan mayor cu tin un of mas limitacion. Aruba One Happy Island Lions Club cu e obra aki ta duna di nos parti pa asina yuda famianan cu ta den necesidad urgente. E donacionnan aki por wordo realiza danki na e contribucion cu nos organisacion ta ricibi for di nos comunidad pa medio di nos campaña di recaudacion di fondo.
Home Comunicado Aruba One Happy Island Lions Club a haci donacion na famianan den...


text:
Jonathan Trinidad di Famia Planea ta sigui cu su campaña di conscientisacion pa e hubentud unda ta topa cu hobennan cu kier usa hangua di tur luna pero bo ta hayabo cu dokter lo por receta e persona pa hangua di cada tres luna y aki nos sa consulta cu e dokternan. Nos tin tambe nos condom packnan cu tin e seis stapnan aden. Si un hoben mester di condom pa proteccion durante un relaciona y si bo no por a yega oficina di Famia Planea nos tin ten di kiwanis durante parada y eynan bo por pasa piki y bira conciente y aserca un team member di cruz cora. E no ta bay pa solamente reparti algo pero mester duna e informacion y sigura un cambio.
Pa e aña aki nos tin un lema, Ami ta dicidi 2020 spin the botel edition y ta un wega interactivo cu e hobennan y nos ta sigur y para firme cu nan ta bon educa y informa pa tuma decision responsabel. Nos kier desea e hobennan pa gosa di e temporada aki y para fuerte riba bo decision.
Sr. Trinidad a bisa cu nos ta haya diferente mucha homber ta acudi na nos oficina y informa cu nan sa usa cierto condom cu ta kibra etc, y nos condomnan di Fundacion Famia Planea ta keda controla cada pasa 3 pa 4 luna y nan ta bin di afo for di London, pero nan ta keda diseña pa keda usa mundialmente y ta cay bou di IPPF cu ta un federacion cu ta esun responsabel pa reparti esaki na tur e 172 Fundacion Famia Planea rond mundo.


text:
Geplaatst op 10 February 2019 dor di Ministerio Tráfiko, Transporte i Planifikashon Urbano
Willemstad – Minister Zita Jesus Leito, Servisio pa Planifikashon Urbano (ROP) huntu ku tim di Prekario, ta anunsiá tur kliente di prekario ku dia 16 di febrüari for di 10or di mainta por kuminsá konstruí stelage òf stént riba ruta di karnaval. Tambe tim prekario ta splika e reglanan i rekisitonan ku mester wòrdu apliká na momentu di konstruí un stelage den kuadro di seguridat di tur persona.
Pa tur kliente di Prekario 2019, ta pidi pa uza material sólido, pues no ta permití pa uza material putri òf den mal estado ku skèr aden. No ta permití pa traha stelage di dos òf mas piso. Altura máksimo pa un stelage ta di 4 meter, i ta permití pa pone un flur di un altura máksimo di 1 meter. Ta sobra un altura di 3 meter pa por konstruí, kaminda e hende por para aden i disfrutá di un manera sigur di paradanan di karnaval. Dak di un stelage mester ta traha di un manera un poko skuin pa e awa di áwaseru bai patras di e stelage. Por último ta rekordá tur kliente ora di konstruí e stelage ku e fundeshi mester ta bon sigurá, tambe pa e dak por tin bon sosten!
Tim Prekario ta traha inkansablemente pa ordená i manehá e parti aki di prekario karnaval. Di e forma aki, nos komunidat por disfrutá di Karnaval na un manera bon strukturá. ROP ta boga tur kliente di Prekario pa mantené nan mes na tur regla i eksigensia eksistente.
Pa mas informashon ofisina di Tim Prekario Karnaval 2019 ta alkansabel via e number nan 462-2014, 462-4015 i tambe 433-3261. Por manda e-mail na info@prekariocuracao.com, tambe por bishita e página di facebook Prekario Kòrsou.


text:
KOMUNIKADO DI KUERPO POLISIAL KÒRSOU Intento di pega kas na kandela
KOMUNIKADO DI KUERPO POLISIAL KÒRSOU
196 / 2017
10 yüni 2017
Intento di pega kas na kandela
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djasabra 10 di yüni 2017, alrededor di 02.45 or di mardugá, Sentral di Polis a risibí
notifikashon ku deskonosínan a trata di sende un kas na Sorsaka na kandela.
For di un investigashon preliminar ku e patruya ku a yega na e sitio a realisá nan a bin
komprendé di e abitantenan di kas ku deskonosínan a tira un òf mas “molotov Coctail” un
ratu promé den un di nan kambernan. Dor di esaki un kama den e kamber a pega kandela. E
abitantenan di e kas mes a paga e kandela.
Polis a konfiská algun opheto ku ta importansia pa e investigashon.
E kaso ta den investigashon.
Polis ta supliká un i tur ku ta dispone di informashon di e kaso aki pa pasa e informashon
aki pa polis na number di telefònnan: 917 i 108 (riba e number aki bo anonimidat ta
garantisá).


text:
-
Contact
- lionel_326@hotmail.com
Jandino heeft me gewoon in de straat gelaten!
Nunka bo no sa haña gana di hasi algu di bon kurason pa komplasé un hende? Awèl, awe Ydellienne Heerenveen, un yùfrou masha agradabel i amikal mes, a hasi aña, anto su deseo ta p’e bai wak show di Jandino Asporaat titulá ‘Hoe dan ook’. Ya komo el a pidi na un manera masha lif mes, mi a primintié ku mi ta wak dos karchi pa nos bai.
Pa esnan ku no sa, ami ku Jandino a krese huntu den e bario di Buena Vista. Fo’i chikí nos tabata kore baiskel huntu pariba pabou. Anto hopi hende ta bisa ku nos parse otro, pero ami no ta haña. Ami no sa kana hari pa prèt asina. Nos fam tambe pa kolmo parse otro (Asporaat i Spratt). Semper m’a pensa ku tabata tin un bulament’i waya un kaminda, anto nan a kònkel e famnan pa e bèrdat no sali na kla.
Esaki en todo kaso ta un bon chèns pa mi bai sostené un bon amigu di mi.
Mi a puntra algun persona na unda ta bende karchi. Nan a bisa mi ku Albert Heijn sigur ta un, anto Mensing’s Caminada tambe. Ya komo mi tabata den e área pariba, m’a bai Albert Heijn bai wak dos karchi, pero segun mi e hende nai nan kabes no ta bon. M’a sali purá fo’i Albert Heijn bai Mensing’s Caminada. Pero parse ku ta asina mes e kos ta. E shon a kobra 150 florin pa dos karchi. Ami a puntra e shon di ta Pre-show di Nort Sea Jazz e ko’i ta. Nan a splika mi ku ta asina e preis ta.
M’a bira yama Jandino mesora, Jandino ta bira kue telefon:
“Ja, Hallo, Goeie Middag?
M’a kontest’é: “Hey Dino, Kua goeie middag kiko sua. Tende ki mi ta bai bisa bo aki. M’a bai wak karchi pa bo show ‘Hoe dan ook’ dal den duru aki. Ta di unda b’a sali ke ‘twee halen, vier betalen promotie’ aki? Ami no tin sèn pa paga e ko’i sua!
Jandino ta bira bisami: “Ja, dan moet je gewoon thuis blijven anto basilá riba FC Kip dan.”
N’e momentu ei mi a kuminsá bira falsu riba dje, m’a bira bis’é:
“Bo ta kere ami bo ta bisa e ko’i? Ami ku semper tabata tei p’abo? Ami ku semper a sostené i yuda bo na Kòrsou aki? Eigenlijk bo mester laga mi drenta pòrnada mes. Regel un ko’ speshal p’ami por bai ku un leuke chick noh?”
Jandino a bira kontesta: “Ei sua, nu woon ik un Europa koño. Nu moet ik alles in Euro’s betalen. Ke men paga bo kos kompletu figo figo bo bin enjoy, òf warda un aña, mi ta upload e riba youtube p’abo. Mi ta poko drùk aki tambe, ke men si bo logra keda kla, app mi, sino blijf thuis k’e chick gewoon mati.”
Asin’ei e yamada a terminá. Ke men Ydelienne, ku doló den mi kurason mi tin ku bisa bo ku mi no por kumpli ku loke mi a primintí. Si bo ke mi por download un par’i Dino Show fo’i Internèt pone riba DVD pa bo wak na kas riba ‘surround sound’. Si bo ke mi por añadí un saku di popcorn aserka, anto un Cola!
By the way……Happy Birthday Girl!
(Esaki ta un historia fiktisio i no ta basá riba realidat. E úniko parti ku ta bèrdat ta ku Ydellienne di bèrdat a hasi aña awe, anto e tin ‘hapje en drinkje’ pa tur hende na su kas awe :D)
[Danki pa “like i “share”. Mi ta apresiá mashá. Sinti bo liber pa laga bo komentario atras.]
**Images used in this article is copyrighted by their respective authors. I just happened to google for an image and found what I’ve used, so please don’t sue me, for I have no money to pay you or a lawyer. Plus I fear going to jail.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]
More from my site
Leave a Reply
You must be logged in to post a comment.


text:
Arthur Dowers por clarifica esaki?
ORANJESTAD (AAN): Parlamentario Endy Croes ta bolbe reitera cu esnan cu a causa desaster na e pais aki y nan kier culpa nos Lider Evelyn Wever Croes of cualkier Minister di algo cu no ta berdad lo nan por spera mi reaccion y semper documenta cu prueba den man.
Algun dia atras por a sigui un comunicado di Arthur Dowers den prensa cu alegacionnan contra nos Promer Minister unda el a splica entre otro cu ta oficina na Arulex Building ta e unico oficina di abogado cu ta wordo privilegia cu trabaonan di abogacia.
5.2 miyon pa abogado y amigo di AVP
Mescos cu AVP a haci na 2009 nan kier cuminsa cu storianan falso cual nan no por substancia. Como Parlamentario nos a haci nos trabao mesora pa ta bon informa. Aunke mi mester bisa cu tur compania local estableci akinan y cu ta paga belasting tin derecho di biba y tin derecho di haci trabaonan pa cualkier instancia entre otro gobierno. Mi ta desmenti e ponencia di Dowers totalmente despues di a haci mi investigacion.
Straña mi si cu den investigacion cu mi a haci mi a encontra entre otro un abogado Sjiem Fat, amigo intimo di Mike Eman y AVP kende a cobra 5.2 MIYON for di Land Aruba bao gobierno di AVP. Esaki ta sin conta companianan estatal unda tambe el a strica miyones. Dicon Dowers nunca ta papia di e desaster di AVP y nunca ta menciona e abuso di e suma di 5.2 MIYON cu su amigo Sjiem Fat a ranca di e pueblo aki? Esey den bista di Dowers, ex-Minister di Husticia fracasa, ta algo masha normal.
Casa ta cobra 300 mil florin
Den mesun investigacion mi a bin encontra sumanan cu un tal Patricia Dowers a cobra. Ainda mi no a caba pero awe lo refuta algun suma cu mi a encontra den mi investigacion y ta keda en espera di Dowers su reaccion pronto, si ta trata di su casa y ta ki trabao Patricia Dowers aparentemente, casa di Arthur Dowers a haci pa e sumanan aki den e gobierno anterior di AVP? Aki ningun musca no a bula. Van Landskas naar mijn rechterzak?
Dowers por clarifica esaki? Patricia Dowers a cobra un total di alrededor 300 MIL florin di gobierno. Atrobe esaki ta sin conta companianan estatal cual awor nos ta bezig ta investiga. Sumanan cu a wordo paga ta entre otro Afl. 43,473!! Afl 51,354!! Afl. 15,300!! Afl. 61,279!! Afl. 36,331!! Afl. 39,778!! Afl.29,597!! Y esaki pa nombra solamente algun.
Aparentemente ta sumanan masha normal pa Arthur Dowers? Dowers kier papia di Integridad? Patricia Dowers si mag di cobra sumanan atronomico y ningun otro abogado no mag di traha pa gobierno kisas si su color politico ta geel? Mi ta reta Arthur Dowers pa bin dilanti y bin contradeci mi cu esaki no ta berdad? Mesun momento Dowers por bin dilanti y bin splica cu el a lubida di informa pueblo esaki. Ainda tin mas na caminda di companianan estatal.
Nos mester stop di hunga politica di ‘AVESTRUZ” culpando henter mundo sin mira bo propio actonan di corupcion, Parlamentario Endy Coes ta finalisa bisando Arthur Dowers.


text:
ORANJESTAD (AAN): ATIA a tuma nota cu Sindicato Aduanero di Aruba a dicidi di bay den accion y no lo reanuda trabou te ora gobierno concede na e acuerdo cu a wordo firma dos aña pasa.
Ta lamenta cu SADA cada biaha ta recuri na welga como instrumento primordial pa yega na loke nan ta exigi sin tene cuenta cu e consecuencianan grandi cu esaki tin pa Aruba. Un paro den e trabou di douane ta resulta den paro total den entrada di productonan necesario pa comunidad y nos pilar economico cual ta turismo. Ademas ta crea retrasonan den schedule di barconan cu mester baha nan carga na Aruba, resultando den costonan halto adicional.
Ta berdad cu ta cada sindicato tin e derecho di pone forza y exigi cumplimento cu derechonan laboral, pero semper y cuando considerando proporcionalidad y den e situacion economico precario cu Aruba ta aden aworaki, ta inaceptabel cu ta pone presion adicional riba nos economia door di corta e ader principal di Aruba su economia.
ATIA a manda un carta pa SADA awemainta, urgiendonan pa pone un paro na e accion aki y reanuda trabou pa asina no causa mas danjo na nos comercio y comunidad.


text:
DEN HAAG – Den un siman caminda dos caso serio di corupcion dentro di Cuerpo Policial a bira conoci, ta bin un otro golpi pa polisnan, caminda cu’n polis tabata regla ‘casnan fantasma’ pa criminalnan. Esaki lo wordo trata internamente diabierna.
Diamars ultimo, ocho team di aresto, cu apoyo di cerca di shen otro agentenan policial, a tene un entrada hudicial den propiedadnan na Den Haag, caminda cu ta conoci cu e huur di e localidadnan aki ta sumamente halto. Ta trata di un investigacion na gran escala na ‘casnan fantasma’. Esaki ta warehousenan cu personanan den baho mundo ta uza pa warda arma, placa y droga. E huurdonan tabata biba den e propiedadnan aki, pero no tabata inscribi na e adres aki, pa cual nan tabata keda ‘out of the picture’.
Dies miyon
Durante e inval a bin haya miyones di euro na placa cash, varios arma di candela y un gran cantidad di droga. Tanto Ministerio Publico como polis ta silencioso ariba e cantidad exacto di placa cash cu nan a incauta, pero según un fuente familiar cu e investigacion, ta trata di un suma di rond di dies miyon euro.
Polis a detene 18 sospechoso, entre cual tres sospechoso principal cu ta wordo mira como intermediario. Nan ta procedente di Zoetermeer (57), Nootdorp (43) y Rijswijk (57). E funcionario halto di polis ta un di e tresnan aki, cu ta forma e nexo entre e doñonan di e propiedadnan y e huurdonan. P’awo e ta wordo sospecha solamente di labamento di placa.
Polisnan cu ta coy caminda robes
E detencion di e miembro di directiva ta un golpi pa polisnan, despues di otro scandalnan di corupcion. E siman aki a bira conoci cu’n studiante pa polis di e Cuerpo di Amsterdam un aña largo tabata suministra informacionnan delicado na criminalnan, a cambio di pago. Resultado di esaki tabata cu varios investigacionnan cu tabata tumando luga a sufri daño. Corte a exigi 3,5 aña di prizon pa Mehmet A. (22) procedente di Tiel.
Diaranson a bira conoci cu’n ofical di polis di un unidad nacional a wordo deteni pa a filtra informacion. Ta trata di un recherche procedente di Castricum, cu decena di biaha a drenta den e sistema policial, sin autorisacion. E posibel daño di e filtracion aki ta bou di investigacion. Presidente di Nationale Politie, Jan Struijs e siman aki a declara cu e scandalnan di corupcion aki tin un impacto grandi ariba e organisacion. Seguna Struijs internamente nan tin poco capacidad pa investiga casonan di corupcion.
Pensioen
E preocupacionnan ta halto, mirando cu casi 15 mil persona den e proximo añanan lo mester baha cu pension y lo mester wordo reemplasa. Miedo ta cu door di e presion, e proceso di screening lo por core peliger y si e hoben polisnan ta lo suficientemente resistente contra di e tentacionnan exterior. Remarcabel ta cu hopi di e agentenan cu a coy e mal caminda, ta di edadnan relativamente jong.
E departamentonan Veiligheid, Integriteit en Klachten (VIK) di polis cu ta investiga violacionnan di integridad, den e ultimo dos añanan a cumisna 3159 investigacion interno na posibel ‘agentenan cu a bay den mal caminda’. Ta trata di investigacionnan exploratorio, penal y disciplinario. Na cuanto retiro of medidanan disciplinario e investigacionnan aki a conduci, no ta conoci.
Filtracion
Na januari De Telegraaf a publica un investigacion interno di e Academia Policial na agentenan cu ta filtra informacion. For di e rapport ‘Het lekken van vertrouwelijke politie-informatie’ a saca afo cu hopi fout ta wordo cometi durante e investigacion di e crimen aki. Y mientras, e deteccion di ‘agentenan cu ta filtra informacion’ tin e prioridad maximo y e dañonan por ta catastrofico. E registracion di e incidentenan ta malo, tin poco capacidad di investigacion y hopi biaha no ta conoci ken ta esun cu a filtra e informacion. Den e periodo di investigacion 2015-2016 tabata tin un total di 761 file cerca polis y marechaussee, tocante agentenan policial cu ta filtra informacionnan na tercera personanan. Investigadonan di e Academia Policia a haci un prueba di 20% di e casonan y a constata cu un tercera parti di e casonan, tabata tin filtracion.


text:
ORANJESTAD (AAN): Riba Diasabra anochi, Fiscal mr. Pronk a recorda tur hende con siman pasa el a elabora na forma extenso con na diferente compania y instancia ta observa rij largo di hende pafo cu no ta tene nan mes na Social Distancing, etc.
El a splica cu Diasabra un biaha mas esaki tabata e caso! Ministerio Publico a nota esaki specialmente na e Supermarketnan.
Fiscal Pronk a bisa cu tur instancia y negoshi cu ta esencial, tin di percura pa e clientenan ta practica distanciamento social. Esey ta e motibo tambe pakico un Decreto Ministerial nobo a drenta na vigor riba Diasabra en adelante, y cu ta regarda e punto aki.
Esey nifica cu di awor en adelante, tur compania y instancia cu ta esencial y habri durante Shelter-in-Place, tin di percura pa cu ciudadanonan para den rij pafo ta practicando social distancing. Pues awor e ta conta pa esnan dilanti e entrada y riba e tereno di negoshi/instancia tambe.
Fiscal Pronk aki a subraya, cu si e instancia no cumpli cu esaki, e ora nan por wordo cera temporalmente door di Polis te ora cu nan tin esaki bon regla.
Pesey awor Ministerio Publico ta suplica tur esnan cu tin instancia of negoshi habri y cu ta esencial durante Shelter-in-Place, pa tuma bon nota di e cambio aki pa no core riesgo.
Diabierna anochi conoci como Toque de Queda #14, autoridad a detene 13 persona.
Diasabra anochi conoci como Toque de Queda #15, autoridad a detene 12 persona.
Tambe Fiscal Pronk a splica cu te cu Diasabra, Polis na Aruba a detene 266 hende y nan a haya boet pa viola regla di Toque de Queda. Sinembargo te Diasabra anochi, ainda ningun hende a wordo deteni y haya boet pa viola regla di Shelter-in-Place.
Pero mirando con Ministro Presidente mes ta sigui desapunta pa mira hendenan ta aglomera dilanti Supermarket, e ta kere cu lo bay bin un cambio den e Decreto Ministerial venidero pa atende esey.
Fuera di esey, Fiscal Pronk a mustra cu te ainda, cinco negoshi a haya boet pa no cumpli horario di ciere. Un hende a haya boet pa no cumpli cu su cuarentena.


text:
PHILLIPSBURG – Gobierno di St Maarten a confirma diabierna cu tin total 4 caso di morto consecuencia di coronavirus na e parti Hulandes. Dos di nan a fayece diabierna y e otronan a fayece prome cu esey. Mas prome Noticiacla.com a raporta cu tabatin 2 caso so mas prome, pero mientrastanto e cantidad a aumenta te na 4. Mientrastanto St Maarten ta preparando introduccion di toque de queda tambe, ya cu e shelter in place no ta dunando resultado.
KRALENDIJK - ‘Boneiru ta content cu por habri espacio aereo'. Asina e mandatario di e isla di flamingo, Edison Rijna ta bisa. Segun e mandatario, ta un señal positivo cu desde 15 di juni proximo, tin e posibilidad pa habri frontera pa biaha den Reino Hulandes. Rijna ta enfatisa si cu e decision final pa habri frontera ta cay despues di consulta cu e otro paisnan den Reino. Esaki a base di e conseho di e Outbreak Management Team (OMT) di RIVM, e team di instituto di Salubridad y medio ambiente na Hulanda. OMT lo presenta pronto nan rapport durante e asina yama vierlandenoverleg, e consulta entre cuater pais. Entidad publico a pidi e team aki entre otro pa conseha nan con pa limita riesgo cu e virus di corona ta plama na e isla, y si mester tin cuarentena of no. A base di e recomendacionan den e raport, lo evalua y stipula fechanan pa habri espacio aereo den Reino Hulandes. E ora ey, tur e partinan di Reino ta ‘safe’ pa ricibi bishitante.
PHILLIPSBURG – Corte a sentencia conocido politico di St Maarten Theo Heyliger na 60 luna di prison pa casi 4 miyon na soborno y labamento di placa di asunto di tereno, den e asina yama caso Larimar. E consultant cu a fungi como intermediador, a ricibi 36 luna di castigo. Su castigo ta menos como cu el a fungi como testigo di gobierno y a coopera pa resolve e caso. E ex director di di un compania di construccion a haya castigo di prison di 12 luna y falsificacion di firma. Otro sospechonan a haya trabou comunitario.
DEN HAAG – E cierre di frontera aereo pa islanan BES (Bonaire, St Eustatius y Saba) a keda prolonga cu un luna te dia 15 di juni 2020 6’or di atardi. Asina ministernan Cora van Nieuwenhuizen y Hugo de Jonge a laga sa den un carta pa Tweede Kamer. Esey ta nifica cu e.o. TUI Fly y KLM ainda no ta welcome na Bonaire.
KRALENDIJK – Edison Rijna (52) ta keda ‘re-nombra’ como gezaghebber di Bonaire pa un periodo mas. Riba peticion di secretario di estado hulandes Raymond Knops, Hulanda a prolonga e periodo cu 6 aña mas. Rijna a bira gezaghebber riba 20 di augustus 2014, reemplazando Lydia Emerencia. Prome cu esey, Rijna tabata gezaghebber interino. E re-nombracion ta drenta na vigor dia 20 di augustus proximo, ora cu e termino actual vence.
SANTO DOMINGO – E cantidad di casonan positivo di coronavirus COVID19 den Caribe a surpasa 14 mil diaranson, mientras cu e cantidad di morto a yega 650. Asina e portal 'caribense news americas now' ta raporta. Esaki mientras cu hopi pais den region ta parse di ta bahando e curva, pero unda cu otronan ta mira un aumento atrobe. E pais porta cu tin mas caso den Caribe ta Republica Dominicano, cu a añadi 327 caso riba un solo dia y 8 morto pa un tal di 8807 caso y 362 morto respectivamente. Puerto Rico ta na di dos lulgar cu 1757 caso y 95 morto. Cuba tambe a wak un aumento ten a 1703 caso y 69 morto. Jamaica ta na di 4 lugar cu 473 caso pero cu 9 morto.
CARACAS – Venezuela a alerta Hulanda riba e uso di Aruba pa ‘presta apoyo logistico y di fueling pa gruponan mercenario terorista. Diadomingo e vice presidente Delcy Rodríguez a reuni cu e embahador di HulandaNorbert Braakhuis riba e tema ey. Mes momento Rodriquez a informa di duna prueba nobo cu tabatin un incursion frustra paramilitar den e estado di La Guajira, planea pa Merca y ehecuta pa Colombia. E intencion segun Rodriguez, tabata pa deroca presidente Nicolas Maduro, mei mei di e crisis di COVID 19. Rodriquez a bisa esaki durante su briefing diario riba e crisis diadomingo na television nacional di e pais.


text:
Como 270 empleado awor cu mas conocimento di prevencion
ORANJESTAD (AAN): Den luna di Augustus cu a pasa e departamento di Comunicacion Informacion y Prevencion di Cuerpo Policial Aruba a duna charla na tur e empleadonan di sucursalnan di Aruba Bank.
Total tabata tin 270 empleado cu a ricibi e charla. E aña aki tabata tin como tema “ If you see something say something”. Si bo wak algo bisa algo!
Esaki a worde duna door di Sr. Lito Lacle cu a worde acerca door di departamento di seguridad di Aruba Bank. E charla a worde duna den 4 seccion pa asina duna tur e empleadonan un chens pa presencia e charla y asina haya informacion hopi valioso pa sa con pa preveni pa un atraco no pasa.
A elabora riba e planning cycles prome cu un atraco tuma lugar y cual di nan, nan tin influencia riba dje.
Durante e charlanan a intercambia experencianan y informacion entre e empleadonan y Cuerpo Policial y tambe e departamento di seguridad di Aruba Bank.
Un danki ta bay na Aruba Bank cu a sa di brinda su confianza un biaha mas den Cuerpo Policial Aruba.


text:
Trabounan Pa Yega Na Partner Strategiko Pa Nos Refineria Ta Progresando No Opstante Retonan Ku Ta Presentando Nan Mes.
Willemstad 15 di Mei 2018- E trabounan pa yega na un partner stratégiko pa manehá i operá nos refineria despues di desember 2019 ta kanando bon riba skema. Durante di e último luna basta trabou a keda realisá. A finalisá e proseso pa buska un eksperto kapabel den materia pa asistí Refineria di Kòrsou (RdK) den e buskeda pa un partner stratégiko. IHS Markit a keda skohe basa riba nan konosementu i eksperensha amplio ku e materia.
IHS Markit a yega di realisؘá trabou na Kòrsou kaba den pasado. Entre tantu trabounan ya a kuminsá i tur kos ta indika ku entre yüli i ougùstùs lo ta kla pa por manda e asina yama “High quality investor’s data package”pa potenshal intersandonan.
Konforme desishon di akshonista a integrá e trabounan di e buskeda pa un partner stratégiko den Refineria di Kòrsou (RdK). E trabounan ta keda realisá pa Program Management Organisation (PMO) ku mester operá konforme e struktura i regla empresarial di Refineria di Korsou. RdK miéntras tantu ta hasiendo esfuerso pa CRU funshoná optimal pa mas tarda yuni pròksimo i ta vigilando i atendiendo ku e riesgonan asosiá ku e realidat di PDVSA.
Preparando “High quality investor’s data package”
Despues ku a skohe IHS Markit komo eksperto pa asisti Kòrsou den e buskeda di un partner stratégiko pa manehá i opera nos refineria, den un destaho transparente na kua 7 di e 15 kompanianan ku a keda aserká a entrega un oferta, a kuminsa direktamente ku e trabounan pa kompilá un asina yama “High quality investor’s data package”. Esaki ta un dokumentu ekstenso ku aparte di ta duna un bista amplio di e aspektonan tékniko i finansiero di nos refineria, mester kontené tambe p.e. e potensial di nos refineria unabes ku renob’é. Na mes momentu ta sondiá tambe e interes serka interesadonan potensial den mundu. E “High quality investor’s data package” mester ta kla pa mas tardá entre yuli i ougùstùs 2018. Tur esfuerso ta dirigí pa logra ku pa mas tardá fin di aña nos por tin e kandidatonan ku lo sigui negoshá kuné pa yega na un akuerdo definitivo.
Program Management Organization den RdK lantá
Akshonista di RdK dia 28 di Mart ultimo a disidi pa terminá trabou di e MDPT i ubiká tur tarea di buskeda di un partner stratégiko pa nos refineria despues di 2019 den RdK. Entretantu a lanta Program Management Organization (PMO) den Refineria di Kòrsou ku ta realisa e trayekto enkuestion.
PMO, komo parti di RdK, ta funshoná sigun reglanan di bon maneho di RdK. E PMO ta fisikamente den e edifisio kaminda RdK tin su ofisina afin ku ta logra mas efisiensha i redusí gastunan mas tantu ku ta posibel.
E trabounan ku mester keda realisá, esta loke MDPT tabata hasi pero tambe tareanan nobo den kuandro di buskeda pa un partner stratégiko, a keda pone den un asina yama “road map” ku tambe a keda aprobá pa akshonista. E profeshonalnan ku ta laborá den e PMO ta apunta abase di e ekspertisio i konosmentu ku tin mester di dje pa logra realisá akshonnan pone den e “road map.”
Ku atenshon pa posibel “early step in” i “emergency.”
RdK, unabes konfronta ku e realidat di PDVSA, a bin ta traha aun mas intensivo riba e senarionan di “early step in” i “emergency.” Rdk ta keda asisti den esaki tambe dor di IHS Markit. Un situashon asina por ta un eventualidat dado kaso ku PDVSA no ta den e kapasidat di manehá i opera e refineria te na fin di 2019. Ta berdat ku na e momentu aki RdK ta papiando ku kompanianan ku a mustra interes pa dado kaso e situashon presenta nan por drenta tuma maneho i operashon di nos refineria. E trayekto aki meskos ku esun pa largo durashon mester keda hasi ku tur deligensha nesesario pa Kòrsou i su refineria ta mihó sirbi.
CRU ta optimal na yuni
E planta di utilidat i stom CRU ta di vital importansha pa operashon di nos refineria. Ta un bèrdat ku e planta di CRU a bin ta konfrontá problema i ku esaki por ta tin reperkushon riba e posiblidat di Refineria Isla pa produsí. Durante di e último lunanan RdK a bin ta realisá trabounan intensivo pa optimalisá e operashon di CRU. E perspektiva ta ku pa yüni próksimo CRU lo ta operando sin difikultat atrobe. Di e forma aki Refineria Isla por operá optimal i lo por produsí atrobe lo maksimo di su kapasidat.
./ Riba potrèt:
Pic 1. Tim di RdK huntu ku ehekutivonan di IHS Markit;
Pic 2 i 3 Tim di RdK i ehekutivonan di IHS Markit trahando.
Nota pa redakshon:
Pa mas informashon tokante di e komunikado di prensa tuma kontakto ku:
Alvin Martina
Tel.: 565- 0347
e-mail: alvinmartina@hotmail.com


text:
-
Contact
- lionel_326@hotmail.com
Kòrsou ta nada mas ku den alerta, pa vírus nobo konosí komo Coronavirus?
Un vírus nobo, konosí te aworakí komo 2019-nCOV, a keda konfirmá di ta un tipo di Coronavirus ku nunka ántes a keda detektá den ser humano. Den pasado mundu a konosé Coronavirus kaba den ser humano, un di nan konosí komo Sars (severe acute respiratory síndrome). E vírus aki a kousa kasi 800 morto den añanan 2000. E mesun tipo di vírus aki tabata asosiá ku e epidemia di MERS (Middle East Respiratory Syndrome) ku a plama den medio oriente, i a kousa alrededor di 850 morto.
Coronavirus ta un famia grandi di diferente tipo di vírus. Algun ta kousa malesa solamente den kurpa di animal, pero otronan por kousa malesa den ser humano. Algun ta kousa malestar leve manera djis un ferkout, pero otro ta kousa problema severo den e sistema respiratorio, te ku e por kousa morto. Algun por keda transmití di hende pa hende, i e otronan no.
Segun investigashon, e Coronavirus nobo aki—ku a originá den e pais China—a sali for di kolebra. Masha poko bia Coronavirus sa sali di animal pa ser humano, pero esaki ta posibel. Tabatin sospecho kaba ku e 2019-nCOV lo ta un meks di dos Coronavirus. Un di nan sa keda detektá den raton di anochi, i e otro tabata deskonosí. Pero investigashon resien a konkluí ku e otro Coronavirus den e 2019-nCOV ta bin di kolebra. Tambe ta konosí ku diferente karni di kolebra a keda bendí den e Seafood Wholesale Market na e siudat di Wuhan, kaminda e promé kasonan di e Coronavirus nobo aki a kuminsá.
Wuhan aktualmente ta den un siere di siudat pa evitá ku e vírus aki ta sigui plama. Ya kaba tabata tin mas ku 500 kaso di personanan infektá ku e vírus aki konfirmá i 17 morto. Awe mainta Huanggang, un di dos siudat chines, a lanta den un siere di siudat den esfuersonan pa stroba e vírus aki di sigui plama.
Outoridatnan a suspendé tur buelo ku lo sea sali òf drenta e siudat, tambe tur trein i transporte públiko den e siudat ta será. Benta di máskara di kara a subi drástikamente, pero investigadónan no ta sigur ku esaki lo yuda. Un dòkter na Wuhan a bisa ku e vírus ta plamando di un forma alarmante. Investigadónan ta trahando riba un vakuna pa e vírus nobo aki.
Merka ya kaba a konfirmá su promé kaso di Coronavirus serka un persona ku a yega Seattle for di Wuhan. E persona a yega Merka dia 15 di Yanüari, i den kuater dia el a bira malu i a buska atenshon médiko. Colombia i Mexico tambe tin sospecho di e vírus aki, i ta hasiendo mas investigashon. Kòrsou a indiká di ta den alerta pa e vírus aki. Esei so. Den estado alerta.
Mi sa ku mi ta poko dramátiko, pero ami no ke bira malu. Ya kaba hende a pegá ku mi SendePaga, Chikunguya i Zika. Ebola, Chikunguya i Zika a bira emergensianan global, i Coronavirus tambe lo por bira meskos.
Si ami tabata Minister Presidènt di e pais aki, ya kaba lo mi a pone siere di siudat. Niun hende lo no por drenta mi pais bin pega mi ku niun vírus straño. Esun ku ke lo por sali si, pero drenta sigur lo bo no por drenta bèk. No ta interesá mi unda bo a bai, ni di unda bo a bin. Tampoko ta interesá mi ku bo ta sinti bo bon di salu ni ku bo tin famia pa kria akinan, ni ku bo a saka 3000 heldu pa bo partisipá den 50 aña Karnaval. Bo no ta drenta.
Defakto, lo mi introdusí un estado di emergensia, obligando hende pa laba man kada 30 minüt, i evitá kontakto den tur forma ku otro. Sèks sigur lo ta estriktamente prohibí. Si bo ta haña ku mi ta eksagerá, ta pasó bo no sa ku mi ta kapas di tira hende mata si nan tosa band’i mi. Si ta ami tabata e persona ku a logra detektá grip den kurpa di hende, ami lo a tira e persona ei mata fo’i dia mi mir’é nister a promé bia. Si ami tabata e promé persona pa detektá vírusnan manera Ebola, Chikunguya, Zika, Kachete, Sende Paga, Wowítis, Chlamydia, Gonorea, HIV i otro vírusnan ku por keda transmití di un hende pa otro—niun di e vírusnan ei lo no tabata eksistí aworakí, pasó lo mi a tira e promé hende ku a keda detektá ku e vírus, i deshasí di e kurpa manera mafia Ruso. Si mi tabata Minister Presidènt, lo mi a introdusí un lei pa prohibí tur hende di mishi, sunchi òf sèks ku otro, te un próksimo aviso. Lo yama e lei, “Niun koño ‘n ta chinga awe!”
Eniwei, e outoridatnan ku ta enkargá ku salubridat na Kòrsou aki aparentemente no ta dramátiko manera mi, i a bisa ku nan ta keda alerta i monitoriá e situashon djaserka. Nada mas, esei so. Ami lo keda será den kas por lo pronto. Abo, keda leu fo’i mi!
Ta bon ku bo no mester sali kas, ni bin personal serka mi pa kumpra e edishon number 5 di ‘Ko’i Lesa’. Defakto, tur mi bukinan bo por kumpra ‘online’ masha trankil dor di subi www.lionspratt.com i hasi bo pedido. No mester bèl mi, ni bin personal serka mi bin hala rosea den mi kara. Ta lamentabel si, pasó mi tabata gusta brasa hende ku mi topa, primi tete di e muhénan ku ko’, pero ku e vírusnan ku ta bai rònt aki sí e kos ta bira fèrfelu. Awòraki mi tin fis di tur hende, mi n’ por yuda!
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
Kralendijk – Mas òf ménos 100 organisashon i siudadano a duna oido na e invitashon di e Kolegio Ehekutivo nobo pa entregá nan ideanan pa e Programa di Gobernashon 2019-2020.
E entusiasmo di nos siudadanonan i organisashonnan a sorprendé Kolegio Ehekutivo plasenteramente. Hopi hende a hasi nan esfuerso pa skirbí nan ideanan i entregá esakinan. Esaki ta un prueba ku nan ta sinti nan mes konektá ku nos gobièrnu. No solamente Kolegio Ehekutivo ta satisfecho ku e kantidat di e kontribushonnan, pero tambe ku e kalidat di esakinan.
E kontribushonnan ta demostrá ku nos siudadanonan i organisashonnan tin konfiansa den nan gobernantenan i ku nos siudadanonan i organisashonnan ke yuda pensa tokante kon Boneiru mester desaroyá su mes durante e próksimo kuater añanan. Pa prosperidat i bienestar di Boneiru ta importante ku siudadanonan i gobernantenan ta riba un liña i ta traha huntu ku otro.
Kolegio Ehekutivo ke inkorporá tur idea mas tantu posibel den e Programa di Gobernashon. Nos gobernantenan a risibí mas tantu kontribushon ku nan a ferwagt. Kolegio Ehekutivo ke duna kada kontribushon e atenshon ku e meresé. Pa e motibu aki mester di mas tempu pa formulá e vershon definitivo di e Programa di Gobernashon. Promé ku fakansi grandi Kolegio Ehekutivo ke presentá e Programa di Gobernashon definitivo na pueblo. E aña aki fakansi grandi ta kuminsá dia 8 di yüli.


text:
ORANJESTAD(AAN): — Sheila Tromp-Lazo, como cabesante di e scol y como presidente di Simar, ta para tras di e docentenan pa loke ta e accion cu a cuminsa na scol. Naturalmente como cabesante, kico e docentenan ta pasa aden dia aden, dia afo. Como scol, nan mes a cuminsa na e prome momento cu nan a haya e bentananan y a ripara cu e situacion no ta bon, e mecanismo no ta bon. A cuminsa bati porta na SKOA riba esaki. A atende cu e compania directamente, pero ora cu e temporada di e garantia a pasa, a bay SKOA.
Nan tin actividadnan cu nan ta haci y e scol mes tabata purba di soluciona nan mes cu nan propio fondo, pasobra nan no tabata wak e solucion ta yega. Tabata meld na taskforce, manera cu mester haci’e como scol, pero ora nan bin wak e situacion of e situacion ta demasiado, manera cu nan a pensa prome, of no tin fondo pa haci esaki.
E ora ta keda pega den e situacion. Cada biaha scol ta purba di yega na un solucion. Ultimo e docentenan a manda SKOA un carta. A sinta cu nan na mesa y bisa cu no por cu e situacion mas. Aparentemente ora cu no ta den e situacion, nan no ta sinti’e.
E docentenan ta sinti esaki tur dia. A bin cierto proposicionnan di parti di SKOA, pero a ripara despues tambe cu un temporada a pasa y nada a wordo haci. E ora a dicidi dialuna cu a yega e momento cu ta basta. Mirando e periodo di scol, unda cu e docentenan a evalua cu ta na ultimo momento, mayoria di e lesnan ta afgerond. Mayoria di e klasnan ta cla y nan a bisa cu nunca nan kier perhudica e muchanan.
Tabata tin un momento cu nan a sali for di scol duna les bao di palo, cual no ta e situacion ideal. Nan a demostra toch nan deseo di sigui cu enseñansa, pero awor aki si nan a bisa cu ta cla, mirando tambe cu hopi mucha ta birando mas malo. Tin mayornan ta bin duna nan keho. Tin docentenan cu a bira malo. Tabata un situacion cu ta andando, pero awor aki nan a bisa ta cla.
Henry Barrera ta un docente cu tabata hunto cu su coleganan cu a sali afo. El a splica cu e ta vocero di e coleganan. Nan ta super contento, na prome luga cu e minister a presenta. E ta habri pa yuda e scol. Esey ta e parti principal. E cabesante tambe ta wordo gradici, mirando cu semper e tey pa yuda. Nan tin un presupuesto hinca na SKOA cu e cabesante por a uza, cual ningun hende tabata sa. Awor aki tin cu bay sinta na mesa como hende grandi, pa asina por trece un claridad y asina e minister por speed up. Awo e docentenan lo bay manda un carta pa e minister copy conform SKOA. E carta lo ta uno positivo mirando cu a mira un solucion na caminda.


text:
Ayudo di Emergensia
Ayudo di emergensia ta e servisio di polis pa atendé ku insidentenan ku karakter urgente i embergadura ku ta eksigí presensia di polis inmediato.
E number di emergensia di polis ta 911.
Pa kasonan kaminda ta rekerí presensia polisial pero ku no ta urgente por yama 917.
Faktornan esensial pa determiná si ta trata di un situashon ku ta rekerí ayudo di emergensia:
- e situashon ta pone bida di hende na peliger
- por papia di tacha órden públiko gravemente
- por papia di menasa di integridat físiko di personanan kaminda ku si no intervení inmediatamente e situashon lo por eskalá
E aktividatnan di ayudo di emergensia ta kai bou di BPZ (Basis Politie Zorg). Ta ehersé e aktividatnan aki for di tur 5 warda di polis, esta:
- Punda
- Otrobanda
- Barber
- Rio Canario
- Montaña
Pa medio di e ‘Meldkamer’ (911) i Callcenter (917) ta guia e proseso di ayudo di emergensia i no urgente, pero ku ta rekerí intervenshon polisial.


text:
ORANJESTAD (AAN): Tabata Diamars merdia cu un boto di patruya tipo FRISC di Defensa Hulandes, tabata pasando riba lama pazuid di Aruba, ora cu nan a topa diripiente cu un boto chikito di bela ta drief su so.
E tripulacion di e FRISC mesora a raporta cu nan a topa cu un velero chikito riba lama pazuid di Barcadera. Nan a cuminza mobiliza den direccion di e velero.
Net ora cu nan tabata yegando, nan a bin ripara cu e nabegante mes tabata den lama, y hunto cu e boto e tabata trata na landa direccion tera.
E homber a indica na Guardacosta, cu e tabata nabegando ora cu un di e support di e bela a kibra, y pesey e no por a sigui mas.
Despues cu nan a hisa e homber aki for di lama, FRISC a dicidi na lastra e velero chikito rumbo pa Aruba Nautical Club. E nabegante tabata bon, y por a bay cas normal.
Manera ta conoci, Guardacosta di Caribe Hulandes cu asistencia di Defensa Hulandes, a intensifica patruyahe rond di e islanan, pa mantene esaki safe y evita cu hendenan ilegal ta purba drenta e isla.


text:
Guia social
- Trahado social
- Trahado di hubentud
- Trahado di bienestar
- Trahado administrativo (procedura di ayudo individual)
Departamento di Asunto Social ta ofrece un parti di e servicio den e siguiente barionan. Nos tin 3 OPC (oficina pa comunidad) situa na:
- Oranjestad (inclui Sta. Cruz, Dakota & Ponton)
- Tanki Lender (inclui Paradera & Noord)
- San Nicolaas (inlcui pariba di brug)
Den cada OPC tin un team di e seccion guia social. E team ta consisti di 4 diferente trahado:
- Trahado social
- Trahado di hubentud
- Trahado di bienestar
- Trahado administrativo (procedura di ayudo individual)
Cada un di e trahadornan aki ta ofrece un servicio specifico.
E tarea di e trahado social
E trahado social ta ofrece sosten, conseho y guia na clientenan cu pa un of otro motibo ta den un situacion dificil. Esei por ta un problema na unda e persona no sa con pa sali di dje of e persona por tin un pregunta y ta desea un conseho.
Algun ehempel pakico por acerca e trahado social:
- Pregunta of problema tocante vivienda
- Conseho of ayudo tocante bo situacion financiero
- Conseho of ayudo den un situacion dificil
- Problema entre pareha
- Problema den famia of entre bisiñanan
E trahado social por ofrece e siguiente servicio:
- Duna informacion y conseho
- Yuda e cliente compronde su situacion
- Formula metanan y un plan hunto cu e cliente
- Guia e cliente pa anda miho cu su situacion
- Intermedia pa e cliente cu un otro instancia
- Referi cliente pa e instancia corecto dependiendo e problematica
E trahado social por scohe pa duna ayudo den grupo. E ora ey diferente cliente cu e mes un problema ta wordo atendi conhuntamente. Esey ta sosode solamente si e clientenan ta acuerdo.
Banda di e servicio pa cliente e trahado social tambe ta participa den actividadnan educativo, p.e. e por duna charla, tayer of curso.
E tarea di e trahado di hubentud
E trahado di hubentud ta ofrece sosten, conseho y/of guia na mayornan, na mucha y hoben entre un edad di 0 te cu 24 aña. Como mayor bo por acerca e trahado di hubentud pa tur sorto di pregunta of problema rond di bo yiu.
E trahado di hubentud ta ofrece e siguiente servicio:
- Duna informacion y conseho
- Yuda e cliente compronde su situacion
- Formula metanan y un plan hunto cu e cliente
- Guia e cliente pa anda miho cu su situacion
- Guia y ayudo na cas
- Intermedia pa e cliente cu un otro instancia referi cliente pa e instancia corecto dependiendo e problematica.
E trahado di hubentud ta representa Departamento di Asunto Social den diferente proyecto y comicion.
E trahado di bienestar social
E trahado di bienestar ta asisti cliente den momento di crisis (material) door di intermedia cu diferente instancia pa logra stabilisa e situacion problematico. Trahado pa bienestar ta sostene cliente cu cosnan practico dependiendo e plan di guia. Conhuntamente cu otro disciplina trahado di bienestar por organisa proyecto riba tereno di educacion fnanciero. Pa logra esey e trahado di bienestar ta traha conhuntamente cu organisacionnan profesional y gruponan boluntario.
E trahador di bienestar ta organisa actividadnan manera:
- Charla, tayer y curso den bario
Procedura di ayudo individual
Ora un cliente ta acerca un oficina pa comunidad nos ta sigui e siguiente procedura:
- E trahado administrativo ta atende e cliente (personal of telefonicamente) y si e situacion no ta un crisis, cliente lo haya un cita cu trahado social of trahado pa hubentud.
- E trahado social / trahado di hubentud ta haci un prome combersacion cu e cliente. E combersacion aki ta yama ‘intake’. E ta importante pa e cliente bin cu informacion y documentonan cu tin di haber cu su situacion.
- Durante e ‘intake’ e trahado social/ trahado di hubentud ta trata pa haya un bista amplio riba e pregunta of e problema di e cliente y e ta trata pa haya bista riba e causa di e problema.
- Despues di e ‘intake’ e team ta dicidi cua profesional den e team ta miho pa sigui atende e cliente. Esey por ta e trahado social of e trahado di hubentud, eventualmente tur dos den cooperacion cu otro.
- En cooperacion cu e cliente, e trahado ta traha un plan con e ayudo/guia ta bay tuma luga. Den e plan aki, e cliente tin un rol activo, e cliente mes ta keda responsabel pa e mehoracion di su situacion.
- E ayudo/guia por tuma luga na e oficina pa comunidad of na cas di e cliente. En general nos ta uza e oranan di oficina pa atende cliente. Den situacionnan specifico ta posibel pa haci excepcion.
Kico nos ta spera di nos cliente?


text:
Hedging ta un tema cu semper hende ta comenta riba dje. Segun director di WEB, Luis Oduber, e status ta cu a hedge te cu fin di Maart. Despues di Maart, esta April, te cu awo, no a hedge mas. Esey ta riba instruccion di e accionista Utilities, riba peticion di Gobierno.
Kico e ta nifica
Segun Oduber, hedging tin su cierto riesgonan. E ta un seguro. Manera cu a implement’e den e ultimo aña, tabata un seguro. Ta paga un premie pa bo por garantisa cu bo prijs di fuel no ta subi mas cu un cierto suma y esey ta locual cu decision a bin pa sigui cun’e.
Motibo
Motibo ta cu, segun Oduber, bayendo bek den tempo, a causa cierto daño na Aruba. Segun cu a bisa, Aruba a paga un prijs mas halto mientras cu e prijs riba mercado a baha. Pero pa e ultimo dos aña a bin ta cumpando un premie pa hustamente frena cu na momento cu e prijs subi, ta paga un prijs mas caro.
Desaroyo di prijs di bari
Na e momentonan aki, na momento cu haya un cargamento nobo, ta bay paga prijs di e momento ey. Sea ta a base mensual, a base di averahe. E prijs ey lo bay paga. E tendencia ta cu e ta subiendo. Consecuencia ta cu ta bay paga un prijs di fuel mas caro.
Ken ta paga e prijs
WEB ta esun cu ta paga e prijs na prome luga y ta haciendo ehercisionan pa mira te unda cu por absorba e aumento y na momento cu no por absorba esey mas, ta informa e accionistanan cu tin cu tuma paso.
Con trankil pueblo por ta
E prijs ta subiendo di fuel oil y di bari. Esey ta nifica cu ta posibel cu por pasa e prijs pa pueblo. Internamente WEB ta haciendo su maximo pa eficiencia y tambe reduci gastonan cu kisas por laga pa otro aña of despues. Ta yega un dado momento cu si no logra e metanan cu ta stipula pa e accionistanan, e ora tin cu tuma paso pa por logra e metanan y e metanan ey por ta ahuste di tarifa.
Ahuste di prijs
Oduber a splica cu na e momentonan aki prijs di fuel ta mas halto. Expectativa ta cu e ta sigui subi. Pero di un otro banda ta bisa cu e lo baha bek. Por tuma paso awor aki, pero kisas aki paar di luna e lo baha bek of e ta un prediccion. Loke a haci internamento e ehercisionan, calculacionnan y mira te na unda, como compania ta responsabel pa tum’e, sino dado momento no por mas, lo bati na porta di accionistanan.
Si ta laat pa hedge
Tur cos tin di haber cu e prima cu ta paga pe. Segun e prijsnan ta aumenta, ta paga un prima mas halto. Ta basicamente e tipo di hedge ta bin ta cerando e ultimo tempo.
Pa educacion general, tin diferente forma di hedge. Por hedge loke ta un swap. Kisas no ta paga mucho of ta paga practicamente nada. Ta mar’e na e prijs di e momento ey. Of tin call of put. Den caso di call ta pone un prijs maximo. Ta fiha un prijs maximo. Ta paga naturalmente depende con e mercado ta moviendo. Si e mercado ta hopi instabil, ta paga un prijs mas halto di e seguro. Si e mercado ta stabil, ta paga menos pa e seguro. Tur esey ta na e momento cu bay tuma e paso, tin cu wak kico e ta costa.
E por varia entre algun dollar y naturalmente depende na ki momento ta tuma accion. Si tuma accion, ta paga un prima mas halto.
Baha prijs di awa y coriente
Awor aki WEB ta evaluando y bahamento di awa y coriente ta keda un deseo di e consumidor. Pero tin e responsabilidad pa maneha e planta y naturalmente pa garantisa e suministro. Tin cu haci e ehercisionan, pa na final logra e metanan cu ta wordo stipula hunto cu e accionistanan. Si accionistanan cambia e metanan ey, e ora tin un otro ilustracion pa deal cun’e.


text:
Tormenta tropikal
Un tormenta tropikal ta surgi fo'í un area di preshon bou (na ingles: A low pressure area òf tropical depression) i na hulandes ta tropische depressie. Laga bisa un depreshon tropikal ta surgi den un region nòrt òf sùit di ekuator òf ekuador, pero no riba òf pega ku ekuator, komo ei e coriolis efèkto ta suak. Teoria di un franses Gustave Gaspard Coriolis, aki ta papia un sirkulashon di nubia den forma di un spiral ront di su núkleo.
E sistema den kombinashon ku rotashon di mundu e ta forma un sirkulashon konsentrisá (di tur banda ta drai ront dje mes un punto ) di e depreshon tropikal, nòrt di ekuator ta drai bai lenks i parti sùit e ta drai bai reks. Nan a opservé ku satélit.
Zona di konvergensia[editá | editá fuente]
Den e zona aki ku yama Zona di Konvergensia Inter Tropikal òf (Inter Tropical Convergence Zone ITCZ) ta un zona instabil ku un area di mas òf mes fo'i 500 te 1000 km nort òf sùit di ekuator, den e region aki ta surgi hopi depreshon tropikal pa dia. Un depreshon Tropikal tin otro karakteristiko fo'i un depreshon den otro klimanan nòrt of sùit 23.5 grado di latitut, esaki ta surgi di airu friu i kayente ku ta bini subtropikal. E depreshon tropikal mester por konveksá ( ta sirkulashon di airu kayente ku ta bai laira i airu friá ku ta bai abou )pa e kontinuá.
Vaporashon i kondensashon[editá | editá fuente]
E fenómeno aki ta stimulá di su mes, dor di vaporashon i kondensashon di awa di laman na temperatura di 26 pa 27 grado selcius. E awa ku ta vaporá ta subi bai laira i kondensá bira nubianan, esaki ta drúpel di awa mashá chikitu ku ta kresé bira pisá i kai. Esei ta yobida òf awaseru( por kompará esaki ku ora benta awa frui riba un kos kayente ku dàmp ta sali ).
Dor dje yobida aki ta surgi mas energia ku ta oumente bientu ku ta bai riba na un haltura ku preshon di airu ta sigui baha i hala airu humedat foí den besindario, esaki tambe ta kondensá i yobida ku tempestat mas fuerte ta surgi.E sirkulashon di e sistema ta kuminsa bira mas fuerte i lanta bientu mas duru i e ta bira tormenta (tropische storm)
Airu kayente fo'i sahara[editá | editá fuente]
Si den e sistema aki bientu sigui oumentá yaga na un velosidat di 60 km p/o i preshon òf forsa di bientu 8 (windkracht 8) e depreshon tropikal aki ta bira un tormenta tropikal hopi fuerte (kompará ku un sùitwest òf sùiduwest) ku ta bin fo'i direkshon di sùitwèst ora ku nort di ekuator bientu ta ketu, posiblemente ku den laira bientu di sùitost pasat pasa riba ekuator bin nòrt ta bira sùitwèst pasat. Ora ke yega den zona ITCZ unda hopi depreshon tropikal ta surgi por bira un Tormenta di Sùitwèst ku por hasi hopi daño riba su direkshon kontrali promé ku e por kaba na nada. Si un tormenta tropikal surgi den Osean Atlantiko na haltura di karibe nèt riba kontenente Sùit Amerika i west di kosta Afrika, anto ku e kue direkshon di west yega na un velosidat 118 km pa ora, e ta un orkan. Riba laman e hala su energia fo'i vaporashon di awa di laman. Komo ku e temperatura di awa di laman ta 26 - 27 grado selsius,dor airu kayente ku ta bin fo'i Sahara den Afrika. Meteorologikonan ta anunsiá e direkshon di orkan. Den e region aki ta surgi hopi tempestat i yobida fuèrtè ku ta trese pelegir pa aviashon i nabegashon kuné.
E ta kaba na nada[editá | editá fuente]
Si no tin bientu den atmosfer pa trèk e tormenta tropikal den un direkshon, e ta keda mové pokopoko di 5 á 10 km pa ora. Asina ku bientu oumentá na haltura ei di 15 á 17 km e por trèk skùins i su velosidat ta aminorá i ta kaba na nada. Asina ku un orkan subi tera e no tin vaporashon di awa mas, e ta perde su fuente di energia i e frikshon riba tera ta hopi mas grandi ku riba laman. Si e bolbe subi laman kaminda ku temperatura di awa ta 26 pa 27 gradu e ta oumentá, tumando direkshon di nort kaminda e temperatura di awa ta bou di 20 grado selsius pokopoko e bira un tormenta chikitu te ora ku e kaba na nada.
Destruktivo[editá | editá fuente]
E fenomeno aki ta destruktivo i ta un peliger pa sivilisashon humano tur kos ku ta riba su kaminda e ta destruí. Paisnan den zona nòrt òf sùit di ekuador ku kasi tur aña tin ku restorá katástrofe di orkannan ku ta desastoso pa nan ekonomia.


text:
Feliz aniversario, Patti y Charlie for di Salem, Massachussetts
Patti y Charlie for di Salem, Massachussetts, ta biniendo Aruba pa 15 aña. Nan ta celebrando nan aniversario e aña aki y un bishita...
Desconocidonan ta kibra vitrina di Tui
Un dia despues cu a kibra e vitrina di Optica Leslie, a toca turno na oficina di Tui. E biaha aki, esnan responsabel no...
Resultado di sorteonan di wega di number pa Augustus 2 2017
Aki ta sigui resultado di e diferente sorteonan di Lotto E Loteria di Aruba. Click lesa mas pa por mira e otro resultadonan di...
FERIA SOCIAL 2017 den full swing
FERIA SOCIAL ta un programa di participacion y liderazgo hubenil, cual proyecto ta wordo cordina dor di CEDE Aruba. E ta crea coneccion valioso...
Doño di auto ta topa cara cara cu ladron dilanti Kowloon Restaurant
Diaranson, algo pasa di 9'or y mey di mainta, varios patruya a wodo dirigi dilanti di Kowloon Restaurant, unda cu persona a reconoce su...
Chauffeur burachi ta pasa dal Lexus y palo di luz prome cu wordo deteni
Dialuna, pa mas of menos 5'or di atardi, varios patruya a wordo manda direccion Hato, unda cu un Suzuki Swift, color shinishi, numera A-16318,...
Colegio San Nicolas ta entrega buki
Aunke temporada di vacacion escolar no a finalisa ainda, Colegio San Nicolas ta den full swing cu su preparacionnan pa e aña escolar 2017-2018. Boekenfonds...
Ariba e “Dia di Brazil “ ta bay tin e popular “Mercado di Brazil...
Falta poco pa e Parada Folklor Cultural den bario di Brazil. Hopi preparacion ta tumando lugar tanto di Centro di Bario Brazil, pero tambe di e...
Polis buscando señora perdi den Tanki Leendert
Desde awe mainta 6:30am, Lucrecia Agana, naci na Filipinas, di 86 aña di edad, pashent di Alzheimer, a sali for di su cas situa na...
Basta bril caro horta: Mira con e ladron activo a kibra na Optica Leslie...
https://www.youtube.com/watch?v=LMZYEUiaaHQ


text:
Pronóstiko di tempu pa Kòrsou i bisindario bálido te djaweps mainta 6:00 o.l., 26 di mart 2020.
Pronóstiko
Pronóstiko di tempu pa Kòrsou i bisindario bálido te djaweps mainta 6:00 o.l., 26 di mart 2020.
Kompilá: djárason 25 di mart 2020, 05:00 o.l. (09:00 UTC).
Tempu: Shelu ta parsialmente nublá i durante di anochi i mardugá tin chèns leve pa algu di áwaseru, pero di poko importansia.
Temperatura máksimo lo alkansá 32ºC i temperatura mínimo 25ºC.
Solo ta sali 06:36 i ta baha 18:47 o.l.
Bientu: For di direkshon generalmente ost i moderá; forsa 3 te 4 (12 te 30 km/ora, 7 te 16 nudo). Den dia, ráfaga de bes en kuando te basta fuerte; forsa 5 (31 te 39 km/ora, 17 te 21 nudo).
Situashon general: Durante e próksimo dianan no ta antisipá desaroyo di nubianan signifikante riba nos region i un wer por lo general seku lo kontinuá riba nos isla.
Kondishon di laman: Moderá ku altura di olanan entre 1 i 1.5 meter (3 pa 5 pia). E olanan di mas haltu ta riba laman habri na parti nort di e isla.
Fenómeno spesial: Ningun.
Perspektiva te djabièrnè mainta: No ta premirá muchu kambio den e tempu.
Meteorólogo: Coffie


text:
Un bom a rementa na Hulanda pa periodismo sirbiendo dos dios
E ta ricibi pago como periodista pero tambe di gobiernonan
ORANJESTAD(AAN)– Kico ta permisibel pa periodismo? Esey ta e pregunta grandi cu ta bini dilanti den e caso di Rene Zwart, cu tabata traha na e islanan Hulandes den Caribe como periodista.
El a bira hopi conoci ultimo tempo pa su produccionnan online Koninkrijksrelaties.NU riba internet. Ta e produccionnan aki a haci cu bosnan a lanta contra di e hecho cu e tabata sirbi dos dios.
E produccion riba internet a stop mientrastanto y no ta conoci kico ta bay pasa.
Rene Zwart ta conoci na Aruba como e periodista cu tambe tabata traha pa basta tempo pa gobierno di Mike Eman.
El a bisa cu Mike Eman a inspira su persona pa skirbi e buki “Visie, Passie en Lef” pa motibo di e forma cu Mike a saca Aruba for di problemanan.
Su trabounan como periodista a stop awor y e ta pendiente si gobierno di Bonaire lo mantene pa haci cierto trabounan pa nan.
E asunto a sali na cla debi na protesta na Bonaire cu como periodista e tabata tin informacion importante di loke ta pasa den gobernacion.
Hulanda a actua y a bay contra e situacion cu no ta permiti den periodismo.
Riba e potret por mira Mike Eman y su esposa den compania di Rene Zwart cu a describi e vision, pasion y curashi di Mike Eman pa a haci pa Aruba loke el a haci.


text:
Parce no ta prome biaha!
ORANJESTAD (AAN): Awor cu tur caminda tin sistema di camara, por bisa cu ladron no ta scapa. Esey ta locual a sosode Diasabra atardi ora cu camara di seguridad di Food Center na San Nicolas a capta un señora hortando algun producto.
Parce cu na mas cu un ocasion nan a gar’e ta horta y atrobe a horta purbando di sconde di e camara. Pero su movecionnan a haci cu el a keda gara atrobe.
Mesora, personal atento a constata loke tabata pasando y a yama Polis mesora. Agentenan a presenta na e sitio y a topa cu e señora y a hay’e cu e productonan horta.
A detene y tuma e denuncia di e persona encarga cu e supermarket.


text:
Spesialmentepa doño di Empresa Chikí Hulandes:
MM Culinair ta organisá di eksperensia pa Curaçao. Durante di e biahe aki kada partisipante por sera konosí ku e parti kulinario di e isla Karibense. Un parti di e biahe ta pa kompartí konosementu entre e diferente kompanianan. Durante e biahe aki lo tin planiá algun bishita pa di un forma formal i a base di ‘match-making’ sera konosí ku empresarionan di Curaçao, tambe esnan ku ta Hulandes Europeo. Ademas nos ke laga bo sera konosí ku otro empresarionan potensial di Empresa Chikí na Curaçao.
Otro partinan:
- trese parti ophetivo di Curaçao bou di atenshon
- sera konosí ku Curaçao i empresarionan di Curaçao
- ‘matching’ personal ku empresarionan di Curaçao pa realisá kooperashon.
- desaroyá abilidat komo empresario.
E biahe lo kulminá ku un bishita na Curaçao Culinair.
Pa mas informashon, manda un e-mail pa marchien@curacaoculinair.com òf yama na +31-613 473 251.
The trade mission in the Antilliaans Dagblad.
Getting acquainted with Curaçao and Curaçao entrepreneurs.
During the official opening of Curaçao Culinair with Dhr. Ruggenaath and the trade mission.
Personal matchmaking with potential partners.


text:
Na Principal San Nicolas
ORANJESTAD (AAN): Stephanie Croes ta un di e actornan di e pelicula ‘Huicio Perfecto’. Esaki ta un pelicula arubiano cu lo tin su estreno dia 5 di Maart proximo na Principal, San Nicolas.
A laga sa cu e filmacion di e pelicula a dura casi 4 aña door cu e storia a wordo skirbi. E direccion di actuacion tambe a tuma su tempo. Tin hopi actor cu ta bay bin bek den e sentido cu e prome pelicula cu a wordo traha door di e director Angelo Croes tabata ‘Natalia’ na 2016.
Aworaki na 2020 ta sacando ‘Huicio Perfecto’ cu ta e di dos pelicula di Angelo Croes.
Croes su personahe ta Dr. Angela de Cuba, un psicologo y den e pelicula, e motibo principal di su personahe den e pelicula ta pa duna guia y sosten na algun persona.
Tin mas personahenan cu a bin acerca y cu nos a actua den ‘Natalia’ cu ta talentonan nobo. Tin un grupo di mas o menos 100 persona cu a participa y a haci e pelicula aki posibel. Tin personahenan cu ta hopi conoci den comunidad manera Manuel Da Silva cu ta haci e papel di un mafioso, a señala.
E efectonan den e pelicula ta di un calidad hopi mas halto y esey por bay mira proximamente dia 5 di Maart.
E mensahe di e pelicula ta cu den bida tur locual bo haci ta bin bek. Pesey e pelicula yama ‘Huicio Perfecto’. Kiermen e tin di haber cu karma, Stephanie Croes a manifesta.
E actornan a haya training di Charles Croes, cu ta un actor arubiano experimenta cu a actua den e pelicula ‘Flipper’ den añanan 60.
Tambe a haya un tiki training di Toastmasters, cual ta un organizacion internacional cu ta basa su mes riba comunicacion y liderazgo. Tambe esey ta siña e parti di actuacion, a indica.
Stephanie Croes a finaliza bisando cu e dia di e estreno esnan cu a produci e pelicula, algun di e actornan, e director ta sinta hunto den cinema pa wak si e pelicula ta apto. Si e sonido ta bon, e sincronizacion, dialogonan ta bon.
Aworaki no por divulga mucho informacion relaciona cu e pelicula cual a wordo filma na Aruba y vooral den San Nicolas.


text:
ORANJESTAD (AAN): Diaranson atardi laat pa anochi avion di American Airlines a bati alarma na toren unda por lo menos 10 persona den e avion a bira malo y mester atencion medico.
Ambulancenan a presenta na Airport pa atende cu esaki. Segun e pasaheronan un holor toxico a plama den e avion, algo manera plastic kima, pero ningun hende no por a constata di unda e holor aki ta bin.
Ambulance a transporta un persona pa hospital e momento ey.
A haci inspeccion y dia siguiente cu ta diahuebs a kere cu a resolve e problema y e avion cla pa lanta vuelo pa bay merca a haye ta bolbe back bay para paden debi cu hendenan a bolbe haya e holor y un crewmember a haya reaccion negativo y bira malo.
Ambulance a bolbe presenta y asina atende cu e persona y a keda transporta pa hospital.
Lo mester haci investigacion profundo pa constata di unda e holor aki ta biniendo pa evita lo peor.


text:
Ingles
- E articulo aki ta skirbi na papiamento. Lo ta aprecia si por mantene e articulo aki na estilo di papiamento.
Ingles ta un idioma West German, Indo-europeano cu ta origina for di Inglatera y ta e idioma maternal di e mayoria di hende na Estados Unidos (Merca), Gran Britania, Australia, Canada, New Zealand, Irlandia y e parti di Caribe Anglofonico. Nan ta uza e idioma extensivamente como un di dos idioma y tambe como un idioma oficial mundialmente. Specialmente den e paisnan perteneci na e Mancomunidad Britanico di Nacionnan (Common Wealth of Nations) y den hopi organisacion internacional.
E idioma Ingles moderno tin biaha ta hay'e como e prome lingua franca global. Ingles ta e idioma internacional dominante den e areanan di comunicacion, ciencia, negoshi, aviacion, entertenimento, radio y diplomacia. E influencia di e Imperio Britanico ta e prome motibo con e idioma inicialmente a plama hopi mas leu cu e Islanan Britanico. Desde e di Di Dos Guera Mundial e crecemento influencial economico y cultural di e Estados Unidos a adopta e idioma Ingles.
Un conocimento bibo di e idioma Ingles ta rekeri den cierto area, profesion y ofishi. Ta p'esey tin mas cu un biyon di hende cu por papia Ingles den na un nivel basico. Ingles ta un di e seis idiomanan oficial den e Nacionnan Uni.


text:
Otro siman, Diahuebs 12 di December, 2019, Cruz Cora su programa “Biba Bida” lo ta bishita districto di Paradera/Sta. Cruz. E programa aki ta pa tur adulto di 65 aña of mas cu kier topa cu otronan pa socializa, cu ta busca recreacion y na mes momento siña algo importante. E actividad ta di 9’or di mainta pa 1’or di atardi na Piedra Plat Entertainment Center y por registra na tel. 582-2219. E programa Biba Bida ta completamente gratis y riba e dia aki lo ensera hersengymnastiek cu Tio George y tambe un sesion di Qi Gong facilita pa Qi Gong Aruba. Cruz Cora Aruba ta invita tur nos grandinan cu tin interes pa join, pa
yama pronto di registra na tel. 582-2219.
Biba Bida…ta yega Paradera
Otro siman, Diahuebs 12 di December, 2019, Cruz Cora su programa “Biba Bida” lo ta bishita districto di Paradera/Sta. Cruz. E programa aki ta pa tur adulto di 65 aña of mas cu kier topa cu otronan pa socializa, cu ta busca recreacion y na mes momento siña algo importante. E actividad ta di 9’or di mainta pa 1’or di atardi na Piedra Plat Entertainment Center y por registra na tel. 582-2219. E programa Biba Bida ta completamente gratis y riba e dia aki lo ensera hersengymnastiek cu Tio George y tambe un sesion di Qi Gong facilita pa Qi Gong Aruba. Cruz Cora Aruba ta invita tur nos grandinan cu tin interes pa join, pa


text:
Nos a tuma nota di diferente comentarionan relaciona cu e tema di dianan liber pa tatanan ora cu nan yiu nace. Via di medianan social mama y tatanan a expresa nan disgusto pa e forma con “vaderschapsverlof” ta regla den nos leynan. Cu e articulo aki nos lo desea informa nos comunidad tocante e aspecto huridico di “vaderschapsverlof” y alabes hasi un analisis y comparacion cu otro paisnan den region y Europa. Nos no ta na altura si e tema aki ta un prioridad riba e agenda politico. Teniendo diferente circumstancianan na cuenta y evaluando e desaroyonan politico nos ta asumi cu NO, mirando e falta di interes cu tin pa adapta y modernisa nos leynan social y laboral. Sigur esaki no ta hasi e tema aki menos importante of interesante.
Segun cifranan di CBS un total di 1000 baby a nace den anja 2012, registra den e ultimo Censo. Nos codigo civil cu ta reglamenta acuerdonan laboral ( leynan laboral) ta permiti pa esnan cu lo bai bira mama por baha cu un asina yama “zwangerschapsverlof”. E futuro mama por hasi uso di su derecho den e ultimo etapa di su embaraso den combinacion cu un periodo despues di parto. E ley vigente ta un duna un “verlof” di un total di 12 siman. Pa mas detayes di e derecho di “zwangerschapsverlof” por lesa y analysa Art: 7A: 1614CA BWA.
Tur pareha cu recien bira mayor sa cu e periodo aki ta un reto riba su mes. Mayoria bes e persona cu recien a bira mama no por atende cu tur e retonan su so y su condicion post- parto no ta duna pa e por regla tur cos y atende cu tur e tareanan domestico. E ayudo pa e mama aki ta sumamente esencial y di balor agrega den e promer dianan despues di e parto. Si e tata no tey pa yuda, e mama lo por sinti cu e ta su so den e proceso y no ta sinti cu e tin e sosten necesario. Imaginabo si e tata tambe por tey pa cuida su baby y yuda e mama ora e baby ta recien naci. Ambos lo sinti cu nan ta importante pa e baby recien naci y por medio di esfuerso colectivo reparti e diferente tareanan cu tin. E presencia di e tata sigur lo contribui na fortaleza di e famia. Actualmente tatanan na Aruba ta haya dos dia liber for di e momento cu e baby ta na cas. Saliendo for di e punto di bista di igualdad di genero y e importancia di e sosten di un tata den e prome dianan di bida di e baby, no por wordo nenga cu mester tin un construccion huridico cu ta regla “vaderschapsverlof”.
“Vaderschapsverlof” a wordo introduci 1 april 2013 na Aruba. Mester menciona cu e esaki no ta un construccion huridico desconoci ya cu na diferente parti di latino America, islanan den Caribe y Europa esaki ta wordo regla. Basa riba art 7A: 1614 cd BWA e tata cu ta casa of ta biba hunto cu e mama di su yui pa un periodo minimo di un aña ta bini na remarca pa ricibi dos dia liber cu pago, e asina yama “vaderschapsverlof”. E dos dia nan aki mester wordo tuma den un periodo di 4 siman for di e momento cu e baby ta na cas. Mester enfatisa si cu tin un condicion mara na dje. E condicion ta cu e pareha mester ta inscribi na e mesun adres cu e baby.
Pa ilustra e descrepancia den e dianan di vaderschapsverlof entre diferente pais nos a compila a siguiente grafico:
E pregunta na comienso di e articulo aki tawata : dos dia liber pa e tata en conexion cu nacimento di su jiu ta suficiente den e tempo aki? E contesta riba e pregunta aki ta keda na cada un ciudadano, instancianan social, gremionan laboral y esnan encarga cu asuntonan social y labor pa duna atencion na e tema aki. E articulo actual ta dunando cada tata dos dia liber. Loke kizas por pisa ora di evalua si e ta keda mescos of cambia ta e consideracion cu union familiar durante e momento di wordo bendiciona cu un baby ta hopi importante mes. E presencia di e tata lo tin un balor imaterial pa e mama e di e baby y sigur e lo percura pa fortalese e famia durante e dianan special aki. E sosten emocional necesario di tata pa e mama tambe ta importante. E tata lo por alivia e presion di e mama, pa e motibo cu e lo por tuma algun tarea domestico bou di su encargo.
Nos por conclui for di grafico cu Aruba ta pertenece na e paisnan cu ta duna relativamente poco dia di vaderschapsverlof na e tatanan. Tin critica for di e comunidad riba esaki. E tema aki merece un estudio profundo y no tin duda cu mester adapta esaki. Tin diferente motibo valido pa amplia e dia nan di vaderschapsverlof, manera nos a menciona caba entre otro:
- Presencia di e tata ta fortalese e laso familiar
- Alivia e presion riba e mama, pa motibo cu e mayornan por reparti e tarea nan relaciona cu e baby of trabounan domestico.
- E tata por ta un sosteno emocional pa e mama di su yiu despues di parto, esaki por alvia e asina yama “post-bevalling depressie”
Vaderschapsverlof na Hulanda
Na principio Hulanda tawata conoce un vaderschapsverlof di 2 dia y cu posibilidad di ricibi 3 dia adicional despues di e parto. E dunador di trabou no mag di nenga e dianan adicional aki. Desde 1 januari 2019 y e introduccion di e ley ‘Wet invoering extra geboorteverlof’ e tatanan lo haya mas dia paga. Un persona cu por ehempel ta traha 4 dia pa siman 8 ora pa dia lo bini na remarca pa un totaal di 32 ora di verlof. Pero e oranan aki mester wordo tuma den e prome 4 simannan di nacimento di e yiu.
Nos kier conclui e articulo aki cu e siguiente pensamento. E rol di tata tambe ta uno importante den un relacion. E laso entre e baby y su tata tambe mester haya su balor y wordo concretisa den nos leynan. Manera nos a remarca caba ta keda na cada un ciudadano, politiconan, instancianan social, gremionan laboral y esnan encarga cu asuntonan social y labor pa duna atencion na e tema aki. Nos ta recorda comunidad cu Tienda di Ley ta sirbiendo comunidad tur diasabra entre 3 pm – 5pm na Cas di partido AVP.
Autornan:
Wendrick y Wendert Cicilia & Gerick Croes


text:
Importacion di crudo Venezolano na Merca a cay te na cero siman pasa, pa prome biaha den historia di registracion, asina datonan preliminar di Energy Information Administratio (EIA) na Merca ta mustra, segun agencia Reuters.
E importacion desde Venezuela, historicamente un di e proveedornan di petroleo mas grandi di Merca, a collapse di como 587.000 bari pa dia (bpd) na fin di januari, despues cu Washington a golpea gobierno di Nicolas Maduro cu un serie di sancion.
Esaki ta keda traduci den entre 11.000 miyon y 15.000 miyon dollar cu no lo drenta Venezuela cu e paralisacion di envio di crudo pa Merca, segun e website Mundo24.
Desde e sector petrolero Venezolano mes a confirma e paro total di exportacion di Pdvsa pa Merca den e ultimo dianan. Sin embargo, y pa awor, Venezuela ainda ta bendiendo crudo na su aliadonan China y Rusia. No ta conoci cu Venezuela ta haya pago pa esaki o cu ta considera esaki pago na nan pa prestamo pendiente na Venezuela. Mientras tanto, tabatin noticia di India cu ta considerando para benta di producto petrolero cu Venezuela, pa temor pa sancionnan Mericano, aunke tambe tin señalnan cu Reliance Industries, e compania cu lazonan cu Venezuela, no a descontinua envio ainda.
E falta di divisa y e reduccion den produccion di crudo ta golpeando regimen di Maduro. Como consecuencia di e sancionnan imponi pa Merca desde januari, e recursonan financiero di Pdvsa y su filial Citgo na Houston a sufri golpi fuerte. Ademas Citgo y tur empresa liga na nan y na Pdvsa cu ta estableci na Merca, a pasa den man di gobierno di Guaido. Beneficionan na Merca mester bay riba un cuenta blokea, cu excepcion di transaccion dentro di e consorcio permiti bao di e licencia di excepcion 7-A, otorga pa Oficina di Control di Activo Starnhero (OFAC).


text:
ORANJESTAD – E Absentismo den gobierno casi tres biaha mas cu sector priva. Asina cifranan ta mustra durante un presentacion di departamentonan di gobierno. Y esaki ta stroba gobierno baha e gastonan di personal. Asina un comunicado di gobierno ta mustra dialuna. Segun e comunicado, gabinete Wever-Croes ta trahando pa por baha gastonan di personal. Pa e trabou por ta efectivo ta necesario pa tin un bista cla riba cual ta e factornan cu ta contribui na e gastonan di personal. Banda di overtime un factor cu ta hisando gasto di personal di Gobierno ta absentismo bou di e trahador publico. Den cuadro di esaki Minister Ruiz-Maduro a haya un presentacion di e director di Banco di Seguro Social, Sr. Edwin Jacobs, hunto cu Dr. Genser pa asina por haya un bista di e absentismo den sector publico y cuanto esaki ta contribui na e gastonan relaciona cu personal di Gobierno.
Den e presentacion SVB a haci comparacion di varios indicador di absentismo den sector publico y sector priva y a analisa e porcentahe di absentismo di algun departamento grandi di Gobierno. Tambe a analisa cuanto e absentismo laboral ta costando sector publico y sector priva.
En comparacion den aña 2018, e empleado publico su absentismo (AO) a wordo notifica 5 biaha compara cu 1.3 biaha di e empleado priva. E AO di e empleado publico a dura 9 dia compara cu 5 dia den sector priva. Den sector publico e absentismo tabata na 8.6% compara cu 2.9% di sector priva.
Pa aña 2018 Gobierno a gasta 62,8 miyon na gasto di absentismo bou di e trahador publico compara cu e 32,8 miyon cu sector priva a gasta na su personal. Mester remarca cu nos ta papia aki di un gasto promedio di 7233 florin pa empleado publico compara cu 1470 florin di e empleado priva. E gastonan aki a wordo calcula a base di un poblacion promedio di 4534 empleado publico (sin personal di educacion) versus 42735 empleado priva registra na SVB.
Den e presentacion tambe ehecutivonan di SVB a presenta posibel solucion pa baha e absentismo den sector publico. Dentro di poco SVB lo brinda e presentacion aki na Conseho di Minister. Despues lo sigui reunionan cu mas Departamento den diferente Ministerio pa asina hunto logra atende y yega na solucion factibel pa baha e gastonan di personal relaciona na absentismo di personal di Gobierno di Aruba.
ORANJESTAD – Den un intento pa trece paz y trankilidad bek den mundo di enseñansa na Aruba, gobierno a ‘draai bek’ desicionan tuma pa minister di enseñansa Rudy Lampe. Entre e decision, ta conta e decision pa fuseer varios scol cu otro y comberti e scolnan publico den scolnan priva. Esey sinembargo no ta tuma lugar mas. Asina prome minister Evelyn Wever a anuncia diabierna anochi durante e briefing pa COVID-19. E mandatario mientrastanto ta sigura cu e decision tabata tuma hunto cu minister Rudy Lampe. E realidad ta cu e ideanan di e mandatario a wordo ‘teruggedraaid’ debi na e inquietude causa pa e decision di Lampe.
ORANJESTAD – Colegio San Nicolas (CSN) lo no cay mas bou di Stichting Onderwijs Combina, cu ta maneha De Schakel entrante e aña escolar nobo. E decision tuma anterior di minister Lampe a keda revoca y revisa. Minister president Evelyn Wever Croes a anuncia esaki diabierna anochi durante e briefing riba COVID0-19. Cu esaki e ta purba trece trankilidad bek den enseñansa, riba e tereno aki y mas asunto cu tambe a wordo para. Loke si ta tuma lugar ta cu lo bin un management team cu durante un aña, hunto cu docentenan di e scol lo delibera posibel implementacion di un asina yama Twee Talig Onderwijs (TTO) ta posibel. E mandatario a sigura cu ta un decision cu minister di enseñansa Rudy Lampe mes a tuma, pero ta conoci cu despues di e protestanan y inquietud, gobierno a cay aden y awor a draai bek e decision aki.
ORANJESTAD – E aña aki Marisol Lopez Tromp (50) ta cumpli 22 aña den politica activo. Por lo menos di punto di bista cu e ora el a subi lista pa prome biaha den un eleccion parlamentario, cuminsando su carera politico. Binti dos aña despues, e pregunta ta cu awor cu e ta den un problema cu partido POR (segun e partido por lo menos), e ta dilanti un otro situacion unda cu (atrobe) e tin cu analisa su carera y wak kico su siguiente paso ta. Si ta pa voto, esaki ta su momento mas abou politicamente cu apenas 497 ricibi durante e ultimo eleccion. Si ta pa su posicion, e ta minister ‘atrobe’ pa 6 luna. E tin cu analisa cu si e ta sigui te e proximo eleccion cu ta otro aña, of ta retira manera cu su partido ta exigi di dje. Si e ta keda como minister, con esaki lo funciona, den ki capacidad y kico ta e posibilidadnan.
ORANJESTAD – “Mi ta sumamente sorprendi y tambe babuca pa e cosnan cu a wordo treci dilanti riba mi persona” tabata e prome palabranan di minister Marisol Lopez Tromp, algun ora despues di tende cu su partido ta exigi su retiro. E mandatario a haya un invitacion atardi cerca Gobernador, y despues di dos ora largo, e mandatario a duna prensa su prome declaracion. E contenido di e reunion mes no por a keda divulga y como tal no sa pakico e reunion lo a dura asina largo (casi 2 ora) siendo cu audiencianan normal ta dura entre 30 pa 40 minuut. Mes momento e mandatario ta bisa cu e no ta sinti cu e tin motibo pa retira, y ta warda e carta di partido pa despues e wak ki paso e ta tuma. E hechonan cu e partido a trece dilanti, segun e mandatario pues, no ta motibo pa un minister retira.
ORANJESTAD – E situacion cu a surgi internamente den partido POR, no ta afecta e stabilidad politico di gobierno. Asina prome minister Evelyn Wever Croes a declara diabierna mainta despues di a tuma nota di e situacion cu a surgi, unda cu partido POR a exigi retiro di su propio minister. Segun Wever, e ta un asunto interno di partido POR y tin cu wordo trata como tal. A pidi e partido pa atende esaki internamente tambe den un forma responsabel y amicalmente y respetuoso.
ORANJESTAD – Minister Marisol Lopez Tromp tin te dialuna awor, 8 di juni 2020 pa entrega su funcion di minister y retira di partido POR. Asina Andin Bikker, actual lider interino di partido POR y tambe minister di Husticia a bisa diabierna mainta durante un conferencia di prensa urgente. Lopez lo no ta funcionando como minister segun e partido, y mencionando un lista di cosnan cu a bay robez, Bikker a bisa cu partido a dicidi diahuebs cu ta retira confiansa den su mesun minister. Si e no retira, Parlamento por entrega un mocion di desconfiansa y si e mayoria vota pro, e mandatario ta obliga pa retira.


text:
E 9 pasaheronan di La Rumbera a logra yega Aeropuerto di Aruba despues di 5or di atardi riba vuelo di Avianca. Tur e pasaheronan tabata mustra cansa, algun mas cu otro. Segun e pasahero Marcolino Croes ta splica gasolin a caba cu nan despues di mas o menos 1 ora riba e boto y asina nan a keda drief, mientras cu nan ta drief nan no a mira ningun boto di rescate cerca di nan, si nan a mira un avion pasa bay. Yegando cerca di Colombia nan a haya nan mes cu un tormenta, esey a pushanan bay canto cu nan a yega Colombia, prome cu esaki ya 2 di e pasaheronan a bula awa pa bay pidi ayudo. Na nan yegada e indjannan Wayuu a tuma nan over y a hiba nan na e base militar.
Na e base militar Lalo Croes yiu di Betico Croes a tuma nan over, y a paga pa nan hotel. Segun informacion, gobierno di Aruba a paga pa e pasashinan di e 9 pasaheronan pa nan por a bolbe bek Aruba. For di locual cu nos reportero por a mira e pasaheronan tabata mustra cansa si pero tabata ok. E personanan no a bay cu nada prepara pa tanto dia mirando cu e boto ta bay Punto Fijo dos biaha pa siman bin bek. Capitan di e boto a bisa e pasaheronan cu den 1 ora y 45 minuut nan ta yega Punto Fijo, pero ta kere cu e cantidad di hende a forsa e boto mas cual a haci cu e gasolin a caba. E yegada tabat yena cu famianan cu a ricibi nan familiar yen di emocion y tur tabata contento y gradici di ta bek na tera, y no a perde speransa.


text:
Oranjestad – Ainda no tin sufisiente bista riba mehora sostenibel di e finansa públiko di Aruba. A base di e di dos reportahe di ehekushon, Kolegio di supervishon finansiero Aruba (CAft) ta spera ku lo alkansá e norma di défisit palabrá pa aña presupuestario 2019, pero ta bai pa mas ku esei:
Bureau Minfec Y Departamento Di Finanza A Haci Un Presentacion Riba E Situacion Financiero Di Pais Aruba Na Parlamentario Hulandes
ORANJESTAD – Den fin di siman e team di Bureau MinFEC y Departamento di Finansa a haci un presentacion riba e situacion financiero di Pais Aruba na miembro di Parlamento Hulandes
Digitalisacion di Gobierno ta significa mihor servicio na comunidad
ORANJESTAD - Manera treci dilanti siman pasa, desde prome di October e Ministerio bou di encargo di Minister Otmar Oduber esta Ministerio di Desaroyo Teritorial, Infrastructura y Medio Ambiente ta bira e Ministerio piloto cu tur e departamentonan ta conecta y comunica cu otro a traves di e plataforma digital.
Fundacion Lotto Pa Deporte Ta Keda Cumpli Cabalmente Cu Su Debernan Pa Cu Aruba Su Deporte
ORANJESTAD - Siguiendo desaroyonan encuanto e retonan den su seno, Stichting Fundacion Lotto Pa Deporte (“FLPD”) ta comprende cu esaki por trece incertidumbre encuanto su tarea principal cu ta aporte financiero na Aruba su deporte.
Benjamin Romero Cu Entrega Di Su Buki Na Aruba Tourism Authority
Oranjestad - Manera ya ta conoci den nos comunidad, Benjamin Romero a skirbi un buki tocante historia di comercio di koffie na Aruba durante e siglo cu a pasa. E buki ‘E negoshi di koffie na Aruba’ a wordo publica pa prome biaha dia 6 di december 2016.
‘Immerse Aruba Innovation Week’
ORANJESTAD - Lo enfoka riba solucionnan pa un desaroyo duradero den cuadro di e metanan di Nacionnan Uni pa 2030.
Visa Ta Forma Parti Integral Di Un Serie Di Medida Pa Controla E Fluho Migratorio Regular Di Venezuela
ORANJESTAD - Riba e situacion di Venezuela, Prome Minister Evelyn Wever-Croes a indica den conferencia di prensa di Gobierno di Aruba dialuna mainta, cu no tin mucho cambio riba esaki pero e ta sigui ta un situacion hopi delicado.


text:
Arubalening EPI
Studiefinanciering
Land Aruba ta brinda studiantenan un prestamo pa yuda cu gastonan di estudio yama Arubalening. Pa studia na Colegio EPI e studiante por haci uzo di e producto: Arubalening EPI.
E sumanan di Arubalening pa studia na Colegio EPI entrante augustus 2020 ta inclui:
- Un (1) Startpakket di Afl 4.000,-
- Diesun (11) Termijnuitbetaling di Afl 1.227,- cada un
Mas informacion
Pa mas informacion di Arubalening (criteria, procedura di aplicacion) mester acudi na e pagina:
Pa mas informacion di e programanan di estudio di Colegio EPI mester acudi na e website:
Noticia
- Arubalening pa studia na Aruba (5/13/2020)
- Colegio EPI cu registracion digital pa aña escolar 2020-2021 (4/7/2020)
- Enseñansa ta keda un prioridad pa Colegio EPI (4/2/2020)
- Minister di Enseñansa ta reuni cu partners y stakeholders (12/7/2017)
- Science Fair di EPI pa promove tecnologia (5/30/2017)
- Anochi di infomacion na Colegio EPI (2/28/2017)
- Anochi di infomacion na Colegio EPI (3/7/2016)
Info / Contact
DEA afdeling Studiefaciliteiten | ArubaleningScroll To Top


text:
ORANJESTAD (AAN): Diabierna dia 6 di maart 2020 proximo Centro di Bario Playa Pabao ta duna homenahe na e hende muher relaciona cu Dia Internacional di Hende Muher cu un programa special di 7 pm pa 9 pm.
Sr. Dennis Burke, presidente di Centro di Bario Playa Pabao a expresa cu na momento cu ela pensa riba un orador, hende muhe, ela pensa riba Suzy Maduro cu di biaha a acepta pa bin duna un charla.
Suzy Maduro no ta un persona desconoci den nos comunidad paso e tin un trayectoria largo como Relacionista Publico y awor e ta desembocando como un profesional riba tereno di consultancy.
E tema cu e ta bai trata ta entre otro e tema di e aña aki di Nacionnan Uni pa loke ta trata Dia Internacional di Hende Muher: “Nos ta e generacion di igualdad, haciendo e derechonan di hende muher un realidad”.
Parti di e programa diabierna awor ta inclui poesia di Ruthy Vrieswijk y Omaira Britten. Lo tin presentacion musical di e 2 streanan di Aruba Rocco Franken y Ron Martis.
Como muestra di aprecio, sr. Dennis Burke a informa cu e prome 50 damanan cu yega na Centro di Bario Playa Pabao lo ricibi un regalo pa cortesia di centro di bario Playa Pabao. Un y tur ta keda cordialmente invita pa acudi na Centro di Bario Playa Pabao diabierna dia 6 di maart 2020, 7 pm pa 9 pm. Entrada ta gratis.


text:
ORANJESTAD (AAN): Prome Minister Evelyn Wever-Croes a expresa su satisfaccion con e reunionnan den conhunto cu Embahador di Reino y Premier di Corsou Eugene Rhuggenaath, a bay dialuna y diamars na Washington.
E mandatario a atende un total di 16 reunion cu e ta considera di tabata sumamente fructifero. Tres tema importante cu a worde cubri ta: E situacion na Venezuela; Refineria; y Desaroyo Economico.
E SITUACION NA VENEZUELA:
Tocante e situacion na Venezuela y e situacion humanitario, e Premiernan a reuni cu; representante di USA International Development Agency (USAID), señora Bonnie Glick; cu representante di State Department sr. Elliott Abrams; Under Secretary di State Department señor David Hale; Secretario General di Organization for American States (OAS) señor Luis Almagro; Deputy National Security Advisor.
Temanan trata tabata e crisis di Venezuela y e efecto cu esaki tin riba nos paisnan; e tema humanitario; tema di salud; tema di siguridad. Prome Minister a duna di conoce cu di e reunionnan aki a ricibi hopi informacion y palabracionnan importante a worde haci con pa sigui den e tereno aki y unda di parti di administracion Mericano por yuda den e retonan aki.
REFINERIA:
E reunionnan pa atende cu e tema di refineria a tuma luga na State Department como tambe separadamente na OFAC y finalmente a reuni tambe cu Under Secretary of Treasury señor Sigal Mandelker riba e tema di licencia cu Citgo a haya recientemente.
Aki Prome Minister ta indica cu a bin mas claridad riba e licencia aki cu internamente lo worde discuti y analisa intensivamente prome cu defini e siguiente paso cu Gobierno lo tuma. Informacionnan nobo a worde treci dilanti cu Gobierno no tabata tin prome. Tambe, a haya indicacion cu e informacionnan cu Citgo a duna no tabata completamente corecto.
“Mi kier tuma tempo pa internamente na un forma responsabel evalua tur informacion prome cu defini e siguiente pasonan. E bon noticia cu a sali afo ta cu si Aruba mes tuma over e refineria y especialmente e terminal, e ora lo no tin problema cu OFAC pa esaki. E problema di refineria nos no por a solucione ainda, pero nos ta riba e bon caminda si”, Prome Minister a enfatisa.
DESAROYO ECONOMICO:
Reunionnan cu Camara di Comercio na Merca y cu varios grupo di Banco Mundial (World Bank) pa yuda nos riba e tema di desaroyo economico di nos pais tambe tabata hopi fructifero.
Prome Minister a presenta e vision economico cu Minister di Economia y Gobierno di Aruba a presenta recientemente. Ambos instituto a keda hopi interesa. A haci varios contacto pa sigui negociacionnan y pa hunto busca inversionistanan pa inverti den nos economianan di Aruba y Corsou.
Apart tambe a reuni cu ‘Doing Business Team’ di Banco Mundial, cu tin un proyecto hopi interesante pa yuda paisnan haci nan sistema mas facil y agil. Esaki lo ta un gran beneficio pa comerciantenan haci negoshi na Aruba. Pa lanta un negoshi y tur e burocracia con pa atende cu negoshi. Esaki na Aruba ta un reto cu ta worde atendi cu n’e. A haci cierto palabracionnan tambe riba e topico aki.
Finalmente, a haci un bishita na congreso pa reuni cu algun miembro di congreso caminda a bolbe trece dilanti e efecto y impacto cu e crisis migratorio tin pa Aruba y Corsou. Comprension di parti di Congresistanan Mericano a worde demostra pa cu e tema aki.
“Mi ta mira atras riba dos dia di trabao sumamente intenso pero tambe sumamente fructifero y positivo. Indudablemente e hecho cu nos a haci esaki hunto cu Corsou a duna mas forsa tras di e informacion y preocupacionnan cu nos a trece padilanti. Esaki tambe a haci nos trabao en conhunto na Washington mas exitoso”, Prome Minister Evelyn Wever-Croes a finalisa bisando.


text:
Punda—Segun minister di Finansas Públiko, Kenneth Gijbertha, Hulanda ta bai manda e 63 mion pa Fondo si Sosten. Esaki e la duna di konosé na Vigilante. E desishon tabata pendiente un kontesta ku Kòrsou mester a manda pa Cft. Siman pasá Kòrsou a logra hasi esei i djaluna último Cft a manda informá sekretario di […]
Punda—Unu dje problemanan mas grandi ku Hulanda ta pone kondishon na 63 mion destiná pa Fondo di Sosten ta pasobra Kòrsou no por kumpli ku e Akuerdo di Kresementu. Entre otro, gobièrnu hulandes ke mira pas privatisashon den haf di Kòrsou. Ya kaba APC tin 6% i ta wardando riba 14% miéntras e haf narkotráfiko […]
Nieuwe Haven—Remodelashon ta tumando lugá na e edifisio bieu di KPMG na Nieuwe Haven. E aktual doñonan, APC, fondo di penshun ta drechando pa entrante zomer despues di reseshon e promé kasonan sivil òf penal por kuminsá tuma lugá. Korte despues di tabatin plan pa muda pa algun luna kaba, su plan a keda posponé […]
Willemstad,-------- Korpodeko dia 23 di April mei mei di e realidat nobo ku nos ta bibando a konmemorá su di 35 aña di eksistensia den silensio, pasó e dianan aki no ta e momento pa selebrá.
WILLEMSTAD- Gerensia di prizòn a tuma nota di un video ku ta sirkulá riba retnan sosial, kaminda un hóben ta menasa ku ta kap parti delikado afó di esnan ku mishi ku mucha i ku esun ku ta ser eksponé den su trahe di Adam riba e video a skapa ku nan no a kap su parti delikado afó.
Willemstad,-- Sektor di peska a selebrá yegada di un boto ful ekipá ku e último desaroyonan den teknológiko di peska. Den e último fin di siman famia Da Costa Gomez ku ta propietario di e boto aki, oryugosamente a mustra minister Suzy Camelia Römer delaster un huki di nan atkisishon mas resien.
Willemstad---- Polis den oranan di mainta mester a bai e lugá pa stashoná outo di UTS na Regentesselaan pa kaso di ladronisia den vários vehíkulo.
Willemstad -------- Refineria di Kòrsou (RdK) ta bolbe suprayá ku den e proseso pa selektá, hiba negosashon i yega na un akuerdo ku un partido pa garantisá un futuro duradero di nos instalashonnan petrolero ku a sigui aña pasa
SANTO DOMINGO - Repúblika Dominikana ta ekstendé e estado di emergensia te ku 13 di yüni próksimo, pa kontinuá ku e plan di de-eskalashon di restrikshonnan imponé pa e pandemia i coronavírùs, despues ku Kongreso Nashonal a outorisá e di kuater prolongashon di e medida aki.
CARACAS - Pegá den serkania di brùg internashonal Simon Bolivar, prinsipal frontera entre Colombia i Venezuela, tin 800 inmigrante venezolano ku ta intentá di regresá bèk na nan pais debí na e krísis ekonómiko kousá pa e coronavírùs SARS-CoV-2.